Lifan-Z/Chinese-poetries-txt huggingface dataset:
九鲤山头爽气芬，潺湲九漈隔溪闻。青嶂高障海东日，碧溪流穿湖曲云。坐听𤠔声怜草阁，夜深月色度松门。无缘能结茅斋宿，绿水丹山欲共分。
两冈相望山壁立，地形脊高势回潴。练湖寸板虽得尺，庱亭泄去如尾闾。自从秦凿兴赭徒，大业广此事遨娱。岁久不治成症瘀，下视一线皆泥涂。
风烟冉冉草萋萋，乍雨还晴不作泥。粉蝶乱随花片妥，黄鹂双压柳枝低。一湾渌水明凫影，数里青山送马蹄。无限春光吟不尽，浮红浪紫望中迷。
天光云影碧相涵，百顷玻璃一望间。绿水绕门迷客渡，白云终日伴僧闲。疏钟破晓潜虬动，老木成阴倦鸟还。唤取头陀磨石壁，为渠题作小金山。
遐想当年隠富春，生涯只寄一丝纶。幸逢白水为真主，肯向青山访故人。试问勒功依日月，何如占象动星辰。回头四七皆尘迹，独有先生迹未尘。
燕子衔泥已下帘，深深庭院薄寒天。海棠枝上黄昏月，杨柳梢头浅澹烟。勾引芳情春梦蝶，频催愁绪夜啼鹃。踏青年少归来晚，斗酒花阴枕石眠。
此道从来信不疑，安行何处履危机。无心更与世俯仰，有口不谈人是非。悔吝愆尤须谨细，存亡得失要知几。师门有意无人会，一饷忘言对落晖。
寻幽访古到岩前，仰视云霞接梵天。六代兴王那复在，千身化佛尚依然。老松欲作苍龙去，怪石常如猛虎眠。已觉尘劳变清浄，何当筑室向危巅。
雁荡奇峰绝比伦，巍然森列应天文。光联奎壁期公辅，名显瑶阶欲致君。峻极冷擎中夜月，峥嵘突出半空云。朝廷正尔需贤佐，光岳钟灵气未分。
皇朝锐意急英贤，虏据中原七十年。际遇风云凡事别，积功日月壮心愆。管箫器小谁能识，孔孟人存用则传。惭负寿皇勤教育，奏篇半彻冕旒前。
云汉昭回倬锦章，烂然衣被九天光。已将德雨平分布，更把仁风与奉扬。治道修明当正宁，皇威震叠到遐方。复雠自是平生志，勿谓儒臣鬓发苍。
为探梅魁策蹇馿，竹梢疏处见清癯。清香雅韵十分足，俗态嚣尘一点无。寄我谁能如陆凯，爱渠自谓若林逋。夜窗却恐劳清梦，速剪寒梢浸玉壶。
累世名称阀阅高，搢绅维复似英豪。宏才咸许致千里，小试先观梦四刀。方正宁容迁岳麓，清明端可鉴丝毫。文章政事传家美，须信池中有凤毛。
豫章此夕诞贤良，非雾非烟绕画堂。正是庭兰争秀发，更当陇麦弄轻黄。一杯为寿沧溟窄，万口同词日月长。朝晚定知归禁近，千年常得侍清光。
直排阊阖挽天潢，到得云章自帝乡。电抉雷掀惊伟特，韵成钧奏快铿锵。紫泥新拜丝纶宠，前席行依日月光。禁侍燕闲如献纳，愿将民瘼达君王。
九重寤寐忆忠诚，故向长沙起贾生。魏阙丝纶新借宠，秦淮草木旧知名。已闻塞下销锋镝，正自胸中有甲兵。万幕从兹无减灶，笑看卧鼓旧边城。
诏颁英簜促锋车，暂借长才按转输。昔叹当年无李牧，今知江左有夷吾。休论足食为先策，自是平戎在用儒。来岁春风三月暮，沙堤隠隠接云衢。
杏园名胜与春违，落落晨星入望稀。百里我方欣际遇，二天公正许冯依。绣衣俱近云霄路，绮席聊分山水晖。已幸光华参末至，凤池行且看双飞。
秋风江上芙蓉老，阶下数株黄菊鲜。落叶正飞扬子渡，行人又上广陵船。寒砧万户月如水，老雁一声霜满天。自笑栖迟淮海客，十年心事一灯前。
洞岳之东江水西，帘旌不动夕阳迟。登临吴蜀横分地，徙倚湖山欲暮时。万里来游还望远，三年多难更凭危。白头吊古霜风里，老木苍波无限悲。
秋鸿社燕巧相违，从古交游会合稀。海内弟兄今有几，吴中贤士得相依。已消桃李争春意，且向桑榆共夕晖。回首慈恩旧题处，年华心事逐云飞。
长年忍泪说中原，望彻中原隔戍垣。谁遣江淮限南北，从来宇宙一乾坤。功名纸上徒虚语，岁月谁边恐断魂。老矣叫阍无处所，倚空长剑与谁论。
谁见梅花正发时，江天雪意欲垂垂。疏枝冷蕊春无几，断水残云意自奇。疏影偶因明月见，暗香惟有好风知。何人更起调羹手，莫道功成结子迟。
万户千门绣作团，未央宫阙耸巑岏。灯花无数排金粟，月魄当空倚扇纨。香绕御炉烟羃羃，玉瑶仙佩响珊珊。游人共说归来晚，一枕钧天好梦残。
渊明岂乐居岩薮，逢此百罹聊饮酒。龚生未免不食亡，孔融竟落奸雄手。想见龙眠下笔时，伫目精神思尚友。开图我亦有遗恨，不得执屦从其后。
春风吹晴檐雨止，兰芽半吐梅堆委。阶前背荫苔藓深，曳杖不妨成细履。浮生忧喜均何如，谁能役役愁其躯。时闲意适且自慰，莫问诘朝瓶乏储。
青山峩峩耸髻鬟，流水瑟瑟鸣佩环。朝云暮雨在何许，秋月春风空自闲。予今老矣鬓且斑，行役殆遍江之南。旧游渺邈大姑石，吾家侧近丫头岩。
江天漠漠江云湿，江波浩浩江鸥急。二十年间几经历，欲论旧事俱陈迹。舟人渔子笑且语，不知客子行路苦。今夜解帆落星渚，典衣市酒宽久旅。
忆昨才闻召节趋，江湖日月诵除书。政途去此不容咫，物望在廷谁得如。岂但疲民望苏醒，更知寒士待吹嘘。所期异日施行次，不负于今拜献初。
潦倒三年白下官，畏途常以此心观。求为庙令直不易，翻入帝城良独难。落落白头游且倦，悠悠青眼刺空漫。文章功用知无补，保此不渝惟岁寒。
人谁不慕直言名，未有保持终不倾。可使浊泾侵渭水，信于落月见长庚。要令国有九鼎重，自是身如一叶轻。常病此风今寂寞，古涂荆棘赖公行。
几日阴霾鬭不开，今晨万顷静无埃。山枫借润旌旗色，江鸟忘机鼓吹猜。诏狱务平勤驻节，阃符兼总待还台。扁舟又迩东随檄，借此余波亦快哉。
朝来细雨又微风，迟我山行尽日中。莫叹篮舆碍泥淖，也胜策马犯尘红。欲知风俗家家厚，看取耕桑处处同。更访百年垂白叟，要听旧事说元丰。
不惮朝寒起杖藜，问梅随往到山蹊。枯根半死苔痕剥，细蕾深藏藤刺迷。倚市悬知无正态，入空还恐见深挤。幽居空谷端可愧，顾叹诗无老手题。
炎冷财分覆手间，化机于尔见深悭。归欤君钓荆溪水，已矣我耕怀玉山。几羡修翎辞世网，绝怜骏足老天闲。区区莫有穷途叹，了了要从初地还。
秋尽谁无狐貉思，一年行矣又垂垂。顾惭志行如山立，敢为推迁作浪悲。贫贱已知安少壮，功名何有望衰迟。长安此际尤萧索，坐念故人应窘炊。
昨夜纵风几丧生，今朝溯水颇留行。细看汹涌收帆脚，孰若夷犹听桨声。客路了知难数傲，长年谓我勿多惊。世间迟速元同致，莫问到衢今几程。
故人留我过寒食，意重宁同所历家。苦信长年贪道里，翻成五日滞风沙。拟从塔上占铃语，又见云间起炮车。立遍津头无数柳，乱丝频摆失栖鸦。
大舸帆高掠浦飞，小舟笪短溯滩归。虽云来去难俱遂，自是神人相不违。赖得好山看要熟，不妨晚雨落仍微。迟回半日夫何叹，于此因知造物机。
睡思昏然昼掩门，觉来山雨已翻盆。黄梅应熟骚人念，绿野可耕田父言。林外竹鸡时自语，阶前花鸭故相喧。诗材满眼费驱使，此事合输刘与孙。
入眼江梅皆好枝，是中劳我几怀思。诗声何止一头出，酒事乃称百室师。闻道名方曾口授，定应买秫趁冬炊。小须旬月酿当熟，寄我茅斋不可迟。
忆在儿童闻混融，江湖老矣再能逢。潮音遁伏门间虎，神骨峥嵘霜后松。粥饭𫏐应随愿力，井舂终可听吾从。萧滩滩上风帆发，引领白云何处峰。
只道今年寒食晴，那知风雨在清明。异乡逢节自感动，何况此身今老生。为底轻辞坟墓去，不敢回首弟兄情。悠然强作江东望，云涌如山白浪横。
地虽湖北稻为乡，岁比曾微一报穰。望望雨晴求屡告，欣欣守尉德俱良。共期负笼争晴割，敢爱当檠滴夜凉。更拟年丰酒初贱，钩藤免饮涩如棠。
南昌假传欲上书，孺子乃复辞聘车。东都已颠不可救，莽篡未露犹枝梧。福为市卒终潜吴，穉乃悬榻太守居。吁哉迹异心不殊，出处语默如是夫。
夜闻袁宏诵诗声，空山寂寞鱼龙惊。丈夫有才不贫贱，倦游何乃困长卿。平生读书得力处，公卿褐夫安重轻。鸿鹄一飞定千里，俯首莫与燕雀争。
主山渡头成久立，长年傲客呼从疾。撑舟来前仅如掌，溯波却下几百尺。湖围桥坏新有船，众壑犇流会一川。嗟我胡为数此险，争似饭余牛背眠。
白鹭洲前烟草微，黄鹤楼外烟云飞。缥缥黄鹤政高举，漾漾白鹭孤无依。鹤举直上登寥廓，鹭立汀洲方俯啄。卒然惊堕野人罝，岂不欲飞遭急缚。
我昔读书夜达晨，膏烛且尽继以薪。年来渐知得力处，箪瓢陋巷忘其贫。尔曹有身须自立，幸逃薪水供朝夕。不于文学自勤苦，长大始悔终何益。
忆昨寄声因鲍子，阙然已复四终星。向来相期台阁者，薄宦乃淹松竹厅。颇愿近诗见新述，旧好尚意能忘形。临风三叹不知罢，梅花落尽兰未馨。
尚书曾剖上饶符，我姊亦归高邮掾。与公既亲亦有故，此地经行几相见。十年幕府持旌麾，日月计之无乃迟。治世急才宁定制，徯公把节慰民思。
西山南浦昔相逢，桂林象郡今相送。长才妙略世所知，诸公贵人胡不用。文风广被固可喜，志士远适岂其理。上书报罢君勿悲，广西政复多事宜。
我今方从湖外归，君行重向湖外去。湖南山水故佳绝，我独茫茫畏长路。君行更过五岭南，象郡我亦闻人谈。纵令为郡真尔好，愿勿久留归要早。
老僧长生元祐年，庞眉皓首高颊颧。纷然送迎过云烟，解记南归玉局仙。清都道士同蹁跹，诗成忽俾如蜕蝉。嗟哉用心故可怜，那知海内争流传。
雨珠雨玉非襦粟，雨雨悬知胜珠玉。去年病祷祗如楚，今岁应祈如撒菽。黄云割尽绿浪摇，可实饥肠慰枵腹。微官但为斗食谋，再拜题诗谢贤牧。
山苍苍，水茫茫，落月未落归故乡。扁舟欲系忽已远，隠居不见遥相望。思君山中煮白石，叹我道上炊黄粱。开书视古常太息，今人高处亦难及。
水声嘈杂蛙声小，客子披衣坐侵晓。平生嗜懒每贪眠，行李催人未渠了。不胜倦叹歌方苦，更听林间杜鹃语。杜鹃我岂不知归，渊明政为饥驱去。
政尔喧豗浪如屋，忽焉熨帖纹如縠。大船双橹鸣鹳鹅，小艇孤桡乱凫鹜。金沙粲粲列宿明，君山宛宛修眉绿。囊无东绢画无工，为写南征图十幅。
少小已诵山谷文，老大始游山谷寺。按诗寻境尽可得，落笔不容追一字。旧闻是老诗有宗，韩门更许愚丘雄。风流前辈日已远，此道此山俱属公。
昨日北风犹可行，今日北风不可撑。虽无人止公无渡，凭河而死圣不与。况我生平忧患多，平陆往往愁风波。近连章贡远鄱蠡，如此千涛万浪何。
北风不但江流白，天色往往吹作阴。漫云一水六十里，中有青山千万寻。人言下水必犇驶，而独于此成滞淫。䴔䴖属玉尔自得，短咏长歌吾亦任。
已惭叩户惊庄梦，更喜置床邻毕瓮。新醅未熟不可尝，旧酒虽漓聊入用。道人深居怕宾客，老子频年惯行役。细听木杪风向息，起视月沈天正黑。
春阴春晴往复佳，园花落去逢山花。城中小驻欲十日，坐觉老眼孤芳华。中团寺前惯休歇，故向博山寻曲折。眼中奇处要使传，倚赖笔端真有舌。
芙蓉山上芙蓉尖，向人咫尺分毫纤。或如冠剑或鸟兽，令我左右烦窥觇。平生退之南山句，为渠持骋笔力严。那知刻画果办此，造物至是无留歼。
芙蓉山下芙蓉渡，历尽崔嵬何物路。更观溪水突人来，令我诗情杂欣惧。舆夫重说松原山，如此积雨应生湍。从来潢潦无根源，水收石露须臾间。
忆昨公持使节西，迎公曾渡石田溪。今公复因召节至，送公亦渡石田水。公今西来又东去，送迎车马纷无数。我虽憔悴不如人，倚赖故情蕲一顾。
阿兄今得太和官，买舟同载初不难。公持使节豫章郡，蕲以过公道窘寒。公今召节趋日边，我虽失望犹欣然。西江恩波千万里，活此枯鱼当易尔。
空庭无人风自扫，风定时闻有啼鸟。簿书幸免苦束缚，文字何妨恣探讨。菊汤瀹茗杂鼠蓂，瓦𬬻欲作风泠泠。睡魔于此不得灵，檐间卧对山横青。
南山北山雨未分，东村西村鸡叫群。病夫深居百不闻，香炉茗椀频策勋。浮生踪迹空中云，斯须变化归无垠。春风九十又足云，眼中红白徒纷纷。
祇疑寒食无风雨，不料今晨顿如许。纵然风雨敢怨尤，留得佳人驻南浦。佳人虽驻亦何为，杯酒竟成孤晤语。巴陵他日记同曾，君叹淹留我羁旅。
风声雨滴相骚屑，深山深处应凝雪。丰年未虑米如珠，病骨自安衣百结。邻翁墐户行径断，怪我读书声屋彻。兹时意绪政复佳，欲往寻梅间何阔。
东村鞭牛耕未已，西村车水愁秧死。可怜番人长苦辛，旱干水溢年年事。旱干水溢天之为，天意如回一弹指。所愁郡县无良吏，不得辛勤住田里。
青山深处桃花红，应有幽人住此中。又疑山深人迹绝，封泥弹核如芙蓉。树成花开亦既实，实落山中还自植。年年岁岁长芳株，人人错认神仙宅。
城阴何有唯蓬翳，为乏人工欠除薙。连朝阴雨早始晴，照眼黄花惊嘒嘒。结根失所少陵悲，晚何用好退之诗。那知是物有奇操，要并岁寒松柏知。
梅开壍边勿渠陋，倚竹长年固成瘦。风期唤得高人就，几度行看仍落齅。是花佳处绝难摹，思虽宛转终不如。我诗有愧渭南赵，君句自续东湖徐。
江南梅蕊腊前破，忆我林园疲坐卧。君行正过玉溪边，雪后应余欲残朵。君既不饮何以酬，诗成寄我无悠悠。得意归来应不晚，雨肥红绽绿阴稠。
可怜鸠拙安无栖，雨来逐妇晴呼归。我行愿晴不愿雨，忧乐殆与鸠同机。长安通衢多显位，长江大艑谋崇利。我图非利亦非名，胡为役役无宁岁。
南风吹动原头草，秧老麦收蚕向了。田家政用此时忙，不问儿童与翁媪。五溪之俗殊江南，刀耕火种不知蚕。劝农未有陶苏句，俗陋不改奚多谈。
雨声飒飒断复来，间作隠隠兼出雷。田家作苦乐不哀，拔秧插田政时哉。谁知有客洞庭上，船破篷疏蔽无障。何如雨笠与烟蓑，相逐田伴歌田歌。
官居如穴还如巢，数间编竹仍结茅。淫霖更值七八月，凉冷不待秋冬交。岂惟寒近感蟋蟀，更为役久悲蟏蛸。偶兹得句付排闷，懒复多言强解嘲。
长江滚滚来无尽，顺流逆挽纷成阵。谁令转侧入漕河，舟似凫鹥亦难进。长江漕河唇齿间，去留异态空浩叹。孰能稍激长江水，顾使漕河舟亦起。
白沙漫漫风肆威，白沙道上行人稀。征衣摄叶马力微，问胡不归驱以饥。浮家洞庭书未来，肠九回兮朝莫思。莫投道店鸡已栖，一杯自慰无嫌醨。
大机石头云自横，钓鱼台下潮初平。侧闻左蠡春水生，蛟龙改穴鼋鼊争。扁舟夜泊邬江尾，空山月出中夜起。政须杰句弹压此，乃祖诗成会泣鬼。
鄙夫食肉书生菜，要是均为口腹卖。箨龙虽美亦菜流，我苦嗜之还自怪。君家作屋溪上篁，想见春风参短长。柰何反向寒厅乞，一束未能成报章。
平生所闻甘叔异，半日为泊宝气亭。逢迎稍稍昏忘集，诵说矻矻文章听。其谁呼渠红裙饮，遣我负此双玉瓶。临流不寐待月上，漫见紫翠横山屏。
山嵯峩，江汹涌，舟疾如飞得无恐。忽来何处有竹编，势与江山欲争勇。回思往日曾倡酬，我诗岛屿萦微流。鹤凫长短天所付，追随恐失邯郸步。
我诗纵疾无多工，君诗严甚仍匆匆。君酬我唱辄愧我，野鹜欲睨天边鸿。平生交游不乏此，快笔相追属吾子。莫愁风雨留滞人，不尔归装孰慰贫。
真行黄家元祐脚，隠帙奥篇穷秘阁。计其胸中所余地，数百犹能君辈著。中朝文物政须此，刺史郎官谩今昨。脑脂遮眼失乘黄，安得金篦令刮膜。
吾舅每谈方外友，吃吃醉吟长在口。李侯佳句往往有，示我不轻诗数首。江湖愿见非一日，岂有闻名不相识。路头且向郁孤台，却傍钓台深处回。
黄山别久阻再披，青山路远终未窥。忽逢隠静高监寺，不但学禅仍学诗。禅机最上吾不会，诗笔少亲今老退。青山卧冢谪仙才，功名孰愈凌歊台。
作诗有病谁与说，读书有疑谁与决。思君祇在百里间，底事相望若胡越。阿连报君有来期，候君未至趣以诗。想因故人意恋恋，故作去鲁行迟迟。
人言唯酒可忘忧，我今醉迺生百感。又言和气如三春，我迺凄凉似秋惨。层冰积雪春接冬，安得阳乌出幽坎。纷然桃李吾不关，要与晴窗事铅椠。
人皆言君酒肠宽，我亦畏君诗胆大。有时长吸百川空，放意独扫千军败。不堪悠悠射马耳，颇愿渺渺骑鲸背。问君何如差乐否，愿窄江湖低华泰。
忆昔少陵身在蜀，遇春曾忆两京梅。我今久隔乡关念，病后徒惊节物催。不见过门长者辙，可怜到手故人杯。长亭与想东征路，柳色青青拂面来。
九十日春余十日，庭阴已作夏扶疏。桃花浪暖且振擑，燕子日长空废书。故人行行重作别，倦云悠悠思定居。及此莫孤朝与暮，易胜书礼问何如。
成都旧日扬雄宅，今在清江鸥鹭洲。颇念书题成间阔，忽逢翰墨见风流。芗林草木年仍故，此老诗篇晚更遒。官事安能久羁我，何时载子以扁舟。
作意投公好赋诗，无盐竟自突西施。生憎逼仄饥寒态，不尽从容质问时。已办过江还败兴，要期重谒愧无辞。夜光明月虽防暗，白日青天不碍知。
墨妙初看眼自明，诵诗还见五言城。不惟喜获吾党士，要是未忘山谷盟。我亦可怜耽句癖，君其勉力振家声。祗今此道寒如水，莫以微官取重轻。
一雨初收更有凉，我时驱马度危梁。溪山惯见少新意，诗句熟窥多旧行。不使高飞向台省，忍教微禄滞柴桑。难兄难弟俱奇士，宁愧诸洪出豫章。
昨夜秋风入短檠，试翻编简似前生。不求甚解慕名语，足记姓名嗤老兵。但得作诗穷有味，曷忧从宦久无成。汝曹未可还翁学，当念无田事笔耕。
千年廉蔺凛犹寒，岂似乞人夸豆箪。经病汉儒颛学癖，义求秦火未烧残。名章可愧功言立，门户在君兄弟难。至宝独完元自贵，用轻宁事雀空弹。
试用初如江发源，斯人欠使百其年。有孙解保书如束，过我不嫌寒乏毡。郡守旧闻曾奏疏，乡人今日有经筵。纵云录后有前例，循吏艺文应并编。
别时黄落问山风，见日清霜鸣哑钟。二谢有诗皆可诵，七言兼与见传宗。举幡故异司隶救，右袒徒闻吕氏从。君独凄凉能过我，逢迎敢作谬为恭。
子昂高蹈固家风，诗到后山仍更工。何事栖迟犹五斗，向来推许漫诸公。平生但记逢人说，一洗真成凡马空。今日宦游得此士，知君不类溧阳穷。
深居度日浑亡赖，小役逾旬抑又疲。到处青山恃青眼，随行黄卷有黄诗。少陵授受后千载，此老风流彼一时。众作沛然虽莫御，要云万折必东之。
去冬曾作送行诗，岂料重临岁甫移。盍遣德星均四海，愿令竹马快并儿。使君不独符仍剖，刺史还闻节再持。吏治久安民则化，九重于此有深思。
畴昔王门耻曳裾，每怀端拜献公书。简编讫补遗忘后，馈赆分沾忧患余。只信此心无改事，讵知彼谮欲何如。属闻盛府重开幕，适此故山归驾车。
陛下胡为先一州，是公岂合久诸侯。东江西江水且涨，南山北山春正浮。促席久思宣室问，都人愿睹翰林游。我家怀玉山之下，亦拟探奇谒道周。
重闻陆贽掌丝纶，可念公朝道必伸。暂向玉堂还旧直，亟从凤沼据通津。招来赞普边疆肃，诏感山东德意新。谁谓文章财小技，计功端合画麒麟。
思人几作访茶山，竹密如云不敢删。未觉风流成岁远，政繇伯仲力追还。长公旧日曾一识，末路后来遭百艰。邂逅探囊得行记，赠公试遣略承颜。
诸侯宾客湖南盛，东海萧生汉帝知。前后相望真一揆，流传况复有新诗。乡来识面嗟无地，今日登门可自迟。未信千岩趣归去，近传新把峡州麾。
平生苕霅几扁舟，意在斯人岂漫游。闻道千岩有高隠，甚思一见苦无由。虽云药石稍亲近，未害烟霞廑揽收。况是交承我伯父，援兹论契许前不。
吾邦豪杰未多闻，义薄云天独数君。遇歉登仓真甚惠，当郊置驿信徒勤。目前米价未为贵，我自囊空先有云。食粥敢言今数月，更忧无粥但羹芹。
柴门一闭动经旬，何许书来事得新。骆驿诏追三县令，峥嵘名耸汉廷臣。浩然岂忆南山旧，太白宁歌泗水春。赋就梅花如肯寄，长安不乏少年人。
古寺荒凉客寓居，闭门百事付乘除。学知定力贫非病，诗见新功乐有余。化鹤已空今已矣，骑鲸何处问何如。追怀存没伤零落，底事秋来音讯疏。
御史曾追庆历唐，有孙还是绍兴汤。绝知骥𫘧难羁绊，故遣松筠试雪霜。如许人才岂终弃，要之日月本何伤。郁孤台上苏仙句，多载寥寥无和章。
自闻宽法离新州，日日江头数过舟。学子尚知称述作，君王宁不念谋猷。五车颇困十年读，一见蕲胜万户侯。我亦东归苦无日，待公行矣勿迟留。
白下初逢使广轩，始披云雾见青天。黄花红叶蒙深赏，白发青衫又十年。举室尚为湖外客，一身还上浙江船。莼羹鲈鲙虽佳矣，不是东归重惘然。
先生文力早骞腾，今代词人尽服膺。已见陈诗歌上寿，更须作颂纪中兴。敢如杜集高岑比，尚愧韩门籍湜朋。政尔周流不知届，况于朝夕遂师承。
有来闻说上封章，造膝言之外敢昌。但见诏除频宠渥，是知明圣识忠良。都司万事无不理，一语九州当致康。况此十年门下士，反从勾漏吊沉湘。
番禺城下牂牁水，亦复分流过此州。使节长瞻万里外，尺书忽到五溪头。酸寒应念卑堪说，奇胜聊云旧所游。岭海滞公犹未召，蛮荒着我更何尤。
门第违离又一冬，素书寥阔便艰通。身随回雁辞湘水，官许骑馿看华峰。人笑半生耽落拓，自欣三径著疏慵。顾惭囊粟无功受，勤动终年是老农。
忆昨登门误取知，再焉犹复似当时。已容尽醉尊中酒，更辱频询别后诗。落落有怀那得写，悠悠重见果何期。南山幸迩朝天路，准拟追随竹马儿。
携诗十载旧登门，一见长思阙细论。岂忆犹蒙记名姓，故情仍许奉罍尊。临分更俾传家集，请事于今行嫡孙。傥有新闻幸无弃，素书无只报寒温。
钟陵寂寞几何年，公自茶山又一传。万里未能攀老鹤，晚风那复听鸣蝉。乖离每觉如思古，流转何知复拜前。賸欲相从还索去，候门稚子望归鞯。
白社多年井迳荒，有孙还复以诗昌。此怀愿识亦已久，兹日能来岂所望。萸后菊前霜错落，地长家远客凄凉。平生知己晦庵老，为我谈公遣座旁。
风声富贵每多偏，造物于公独俾全。笑我效颦忘露丑，不知学步返难前。侏儒自合奉囊粟，卫尉何曾直一钱。我地有饥能任耻，熟闻高义薄云天。
日边飞下诏黄新，大府潜藩属老成。一代儒宗还北阙，十年法从对延英。从容定有回天力，咫尺重闻曳履声。便觉儿童语音好，谢公今起慰苍生。
湖山十里芰荷香，稳送朝天一夜航。前席固应思见贾，留行政不待征黄。悬知笔下三千字，小试囊中一二方。自笑侯芭今白首，弹冠何敢企王阳。
昨奉书题岁且更，每逢人士说先生。名高正倚斯文在，身屈不妨吾道行。天以苍生付安石，孰能三径老渊明。自怜留落端何幸，得向溪城一送迎。
频向清时课郡功，履声长忆未央宫。祇言治行称黄霸，果见朝廷征弱翁。简注岂惟陛下圣，讙谣还见庶民同。孰云故国非乔木，赐第行看又植桐。
忆公典选继昌黎，是我学人行卷时。香火奉祠虽觖望，簿书栖邑尚淹期。长年敢有飘零恨，末路欣逢陶冶私。自度才能不堪举，直思求地勉寒饥。
拥节西来岁未更，提封略已遍循行。洞庭青草绝余寇，沅水武谿俱力耕。勿漫绣衣闲直指，正应天下急澄清。治平已召吴公去，材秀何人是贾生。
连朝欲作送公诗，以颂悬知孰愈规。万事要当明本末，一身切莫计安危。老农不过除荑稗，良药安能弃术芝。勿谓常谈便轻鄙，献言端自戒新奇。
只道边城狱讼稀，那知亦有造空为。不惟宽大难容止，正畏精明莫可欺。已矣榜敲成俗吏，怀哉香火奉湘祠。傥蒙一纸闻天奏，便是吹嘘送上时。
吾君日旰坐延英，寤寐得人成太平。常恐珍才在空谷，岂容旧德久专城。颍州便合为丞相，渤海无庸拜水衡。今代吴公祇公是，自惭名谢洛阳生。
南浦维舟初拜公，五谿随牒限趋风。问途欲假移官见，倾听讙闻召节东。不但朝阳徯鸣凤，正思御史昔乘骢。我曹意见非黎庶，大庇要令天下同。
一官不恨落羁縻，正谓边头狱讼稀。但有胶胶还扰扰，略无是是与非非。诗书旧学浑忘却，梦寐衡祠放得归。邂逅两台俱趣召，莼鲈于此合知几。
邦人初喜两桥成，诏旨还传易镇荣。千里溪山如有恨，一川风雨似增情。未应重畀临凋郡，看即归来侍迩英。平日空哦海山赋，便思怀谒问经行。
雨合园林水满池，黄鹂无语鹭频窥。哦吟终日大自好，黜陟与时殊不知。北海定欣真识面，阿连还喜伴成诗。自从诸老凋零后，此事于今更属谁。
渺渺春江绿水波，客中送客倍愁多。一麾出守输公去，三径就荒如我何。暂为淮人符剖竹，即归汉殿橐持荷。异时治状称优最，十万疲羸蒙拊摩。
岭近梅花开已多，水南梅事又如何。使君假日曾游否，客子临风空屡哦。好士何妨勤下榻，丰年那有拙催科。倦游我亦怀三径，何况传闻政免苛。
赤县权宜非昔时，近闻谁复古人为。向来声烈有如此，今日飞腾已似迟。雁序相仍尽词掖，虎城宁独待瓜期。归哉怀玉山边路，准拟重看召节时。
往者枉书并赐诗，蔼然高义见乎词。襄阳耆旧今余几，海内风流更属谁。早日有怀期见止，秋风于此得来思。顾虽愿被林宗识，却恐人非讵辱知。
乡来识面苦无因，今日升堂叙所亲。岂爱潇湘为隠地，故嗟伊洛涴风尘。周程授受源流远，广受声名物望均。诏旨已闻班郡绂，征书看即动蒲轮。
一代诗盟孰主张，试探源委见深长。家声甫里归严濑，句法茶山出豫章。千里寸心长炯炯，十年两鬓漫苍苍。扁舟纵欲乘风去，可不一登君子堂。
去年犯雪到严州，呵笔题诗曳履投。所恨决然成间阔，故兹复尔小迟留。精金美玉自有价，伯乐王良无即休。珠玉见褒犹美疢，药须瞑眩疾方瘳。
稍将书札报黄堂，仅得官亭系野航。文物愿窥中秘直，风流曾识省曹郎。莫言长孺今闭合，旧说葛丰能击彊。未信吾州留得住，天书咫尺会征黄。
公为州牧我州民，敢叙当年半面亲。故喜来归逢稔岁，况于游倦得闲身。无功良酝不可恋，仲叔猪肝犹累人。最是妻孥苦惊怪，奈何造请尚趋晨。
賸欲寄书兼寄诗，病余殊觉不能支。西山南浦风前恨，皖水灊山天外思。四海旧知宁我识，百年深契舍公谁。自违门第秋重老，华发萧萧异别时。
賸欲题诗诗不成，遣人空复附书行。言边讵止寒温事，纸上胡能底里倾。以我向公深有托，知公于我未忘情。扶持未可言门户，老大相看祇弟兄。
溪山杖策过山林，万竹千梅可慰心。已悟濠鱼真得计，未嫌郢曲谢知音。飞腾要路终无那，咫尺春风且细寻。诗自空青受山谷，到公探讨益精深。
博士湖边初拜公，后来超化信常通。一官何意偶同隶，千里长怀几望风。墨绶于今天下半，弦歌谁复古人中。双鱼敬遣问无恙，目极春江鸿堕空。
郢州清节著吾州，宜尔诸郎总好修。过我山林忘僻陋，为君鸡黍乏淹留。结交群从非一日，欲话令人翻百忧。画舸曾同李膺载，竹林仍并阮咸游。
古屋无多客挂包，占风政类鸟居巢。谁能故赋感不遇，亦莫空书广绝交。开阖屡摇尘户牡，戛磨时袅竹檐梢。南朝文物君家盛，听我追随学咏嘲。
乃祖当年耐官职，远孙今日振家声。闭门已尽五车读，补吏反为千里行。丞不负君休自厌，诗能穷我竟何成。春风尽可宽役役，不用回头数去程。
平生梦寐临川郡，故在溪堂竹友斋。句法已看行世集，风声犹得起人怀。有孙住着园依水，薄宦旧来松俨槐。纵是尘埃政冲突，可无一语道离乖。
愁阴颇觉助烦疴，别日回头已似多。联诗古亦有韩孟，共和今岂无羊何。踏青未晚归来约，举白何妨醉后歌。顾惮礼容成简慢，愿君贳我勿加诃。
又见秋风拉芰荷，也无官柳共婆娑。青山只作向来看，白发自惊重到多。莫道予方有公事，须知地僻少经过。数公句刻虽无恙，题榜风流欠景坡。
芗林再世企疏堂，不但私荣国有光。毕娶了知家法在，耐官爰自祖风长。眼明图史犹年少，手种桧松今老苍。父客同时亦同盛，成都卜宅匪它杨。
先君昔作濡须令，闾里所知清德高。末路我今惭世业，一门君乃冠辰髦。长公已有朝阳誉，夫子宁淹独冷曹。颇念相从问畴昔，不堪岁月去滔滔。
邂逅相逢索我诗，我诗何有鬓空丝。能声故尔愧侯喜，到处其谁说项斯。肯约山行频滞雨，预怀别后费相思。一官独冷休形叹，斯会簿书都不知。
泪垢悲啼失母雏，可思营室共衔芜。未能因事赋归去，尚此折腰成走趋。岂谓微官堪顾藉，不难征路指虚无。重轻得丧吾知矣，莫待孔宾闻夜呼。
珍重章泉万竹雏，护烦邻里未应芜。浮生固觉浮云似，逝者难堪逝水趋。尚喜论诗有新益，幸逃阅士若旁无。君平未可山林去，傥欲赴盟其见呼。
回首江南千万山，渺如霄汉邈难干。至前不见梅花朵，客里何由老病宽。往日簿书如束湿，新来诗卷喜频看。我衰才尽浑无奈，倚赖诸君为发端。
秋风比已凉如水，秋日还能热似焚。骤对碧云成突兀，忽看快雨洒缤纷。梧应留响中宵听，菊为韬香九日闻。排遣羁愁消底物，要君诗律张吾军。
给事勋庸太史诗，凛然人物见家规。霜须同老岂无种，孝友深根真得师。治行所居皆可纪，人亡于此叹吾衰。旧闻有道碑无愧，今见云孙无愧词。
堆胜题诗尚可怀，异时吴楚渺何哉。传闻屡作南州佐，政自不妨三迳开。准拟归舟成再见，惊嗟玉树有新摧。要知盛德亡穷处，连璧光辉看后来。
白鹭洲前堆胜楼，相望前后几监州。枝梧合付陶谢手，啸傲亦须嵇阮流。怪得江山还旧观，只应栏槛有新修。登临愧我焉能赋，假日空成半日留。
一间茅屋数株梅，三径频成为我开。賸有游蜂能掠蘂，寂无饥雀下行苔。长吟共惜频惊落，久坐何妨晚始回。为语清风莫轻扫，明朝更欲杖藜来。
时序飞腾不贷人，相从还此赋迎春。祇言世态有凉燠，须信吾曹无故新。长句能同李白好，为儒未许贾山醇。两郎玉立仍难弟，谁道先生解久贫。
未说麦黄如病人，可堪梅落似残春。休论北客惊相叹，试问南公见一新。谓恐齐民罹疠疫，又言汉诏发深淳。从兹度日能无事，频与传诗慰此贫。
客罢萧然欲闭关，竹阴梅影两烂斑。温风不救诗寒相，老色聊须酒借颜。此味何妨君与共，流年莫待水西还。破春行乐胡为始，快阁之余有观山。
卧闻急雨响林柯，想见江头声更多。两日不来百忧集，一杯犹忆醉时歌。已孤柿栗霜天熟，其柰衣裘卒岁何。掾奉酸寒古云叹，治时还重力田科。
秋旱连冬势未平，何期小雨趁元正。休论忽忽生为乐，且对欣欣木向荣。已分终身乐贫贱，自无岐路觅功名。独于诗律存余习，三日不谈荆棘生。
帆来鸟去苏州句，落木长江老杜诗。得意写图那办此，惊人吐句或能之。长年役役愁肝肾，老态骎骎入鬓髭。寄谢樵夫与渔子，可怜日用不能知。
人言好雨知时节，红白纷纷柰若何。田父相呼稻当种，园官语我菜添科。日长燕子自无事，渚涨桃花思泛波。寄谢同参二三老，未妨乘间数经过。
一日舒晴十日阴，春来时节更萧森。徐行索句茅檐静，孤坐焚香书屋深。少日饥寒真累己，莫年勋业已无心。先贤遗传时披读，颇怪山王在竹林。
春天阴晴无定姿，阴云未卷晴风吹。青山表见花颜色，绿竹增添鹭羽仪。郭外不知谁是主，眼中今日我题诗。人生何物非邮传，敢谓吾庐不在兹。
晨起风寒又觉加，不知信复到何花。晴多且欲雨知节，雨久更思晴亦佳。寂寂蕙兰菲賸馥，纷纷姚魏扫残葩。故山政好不归去，笋蕨登盘僧馈茶。
正是春时病不聊，未嫌风雨送今朝。今年红蘂明年在，此日繁阴后日凋。诗癖不除终作祟，鬓霜无种自能饶。平生吟友俱安在，寥落天涯不可招。
风不能清友病人，睡常忘起更疲神。世间自有宽凉处，胸次休怀偪仄嗔。腕倦不胜持羽扇，头童端欲垫纶巾。归欤旧隠连修竹，幽鸟窥檐席有尘。
传得新诗字字惊，佛廊骤识病身轻。李邕昔已求工部，文举今宜荐祢衡。祇道迷邦尚蓝缕，试令吐气即峥嵘。一官不作来南限，取友得交齐鲁生。
夏雨凄凄曾过公，祇今端复是秋风。青青但保庭前竹，渺渺不悲江上枫。每忆诵诗头且白，可期频见颊犹红。陶家九日明朝事，问讯菊篱开几丛。
涧落峰寒似往时，重阳面目许谁知。摇摇枫叶未全赤，草草菊花成后期。酒量稍增愁渴肺，诗材顿减费衰髭。一年节物财如此，太息空形老大悲。
环城往往尽高峰，更欲登高底可同。马祖自今成故实，龙山翻觉堕虚空。当公迭唱青霄上，政我孤吟返照中。要是不孤吹帽节，孰云真隔马牛风。
昨日重阳故作晴，今晨阴惨倍愁生。凭高已负登临约，展卷空余赋咏情。篱下菊香殊寂寞，瓶中桂影谩凄清。感今怀古无穷意，祇取村醪细细倾。
今年至日还为客，堕我侵寻老境中。照影不堪诗鬓秃，向人无复酒颜红。石田茅屋乡关异，官柳野梅时序同。试问一廛何所直，苦令飘泊困西东。
北风将雪昼成阴，冷屋闲窗偃卧深。百虑欲醒还皎皎，白头高拥更岑岑。诗从岭外来双璧，书自江东得万金。得友似斯真足慰，有兄如我竟何任。
西行险绝类中巴，东望悲凉底是家。渺渺春风限啼鴂，悠悠落日送归鸦。室盈幼稚为腰折，腹有诗书宜气华。两日不亲颜色好，出门还恐滞泥沙。
长夜漫漫起饭牛，飞鸢跕跕堕炎州。是皆有命无悲感，孰若委心安去留。骏足岂嫌銮辂苦，散才当逭斧斤搜。吾人故有交期在，出处何须终并游。
元祐于今几故家，要寻遗事渺难涯。虚名可愧铁炉冒，实美当知丙穴嘉。柱后惠文余故窘，伍符尺籍子无嗟。神仙也说多官府，何物蜂房亦趁衙。
相望千里旧闻风，何意论交邂逅中。别去伤心念风雨，诗来满眼眩青红。通家契好君能记，末路飘零我亦同。江左名流数王谢，一时况有小安丰。
几思杖策礼金仙，闻道客来如贯船。政恐方成过溪送，不能容此对床眠。爱公诗律真余习，怜我宗门乏厚缘。愿以伽佗示深旨，莫将丽藻鬭多篇。
漫道平生风马牛，也能历历记吾州。相从大胜十年读，肯过轻为一饭留。气合未知投分晚，腹虚终苦和诗搜。我方羁旅君当去，契阔何时重与游。
盐车骥服驾罢牛，政使斯人此佐州。大策本收经济用，三年何有课程留。爱其义重云天薄，怜我诗穷肺腑搜。子见悬知问何似，为言归决梦成游。
吾舅风流名海内，霜清月淡有梅诗。君曾一向蒸湘识，句里悬应摸索知。邂逅已能成屡见，殷勤还辱问归期。谈间并为诸兄谢，从此论交更不疑。
畏寒终日卧窗阴，衰飒政如霜后林。勿谓官闲得厅冷，几因诗至启门深。酒才饮湿宁崇味，琴且无弦岂嗜音。政尔欲闲闲不得，和诗频改又频吟。
故里归来迹转浮，是身投老计何由。山中阅世松筠老，江上随波雁鹜流。揽鬓不堪供潦倒，诵诗犹及问朋游。西邻徐孺今文伯，我尔俱当让一头。
生气千年蔺与颇，生前杯酒事如何。谁令误舍清江钓，政尔甘持绝徼戈。有句忽成能见忆，感君知我未加诃。晚风苦杂蝉鸣树，不谓林鶑尚有歌。
春风吹雨雨还晴，晚日才昏昏复明。屋角乍闻乌鹊喜，林间又听勃姑鸣。鸡豚已负邻翁社，诗酒尚欣吾辈盟。笑我难忘澹生活，因君重忆旧风情。
桑柘阴中数亩村，病多终日厌昏昏。忽传寄我道间作，径欲过君竹下门。坐看诸公上台省，谁知陶令在田园。文章勋业元难并，未易轻为得失论。
沅有茝兮澧有兰，到今风物尚班班。有怀未觉千年远，无力能追一字还。赠我诗何富风月，知君助不待江山。况闻方奏凌云赋，宁复留𦈡待出关。
蚌繇珠剖孰为冤，鹤岂鸣皋且唳天。对策未居金马上，夜书犹即短檠边。子诚异嗜如昌歜，我愧沉疴非藕船。永好固知当有报，思眢才索不能篇。
诗成每辄肺肝愁，那与人充耳目谋。敢谓老怀千里志，故怜饥作四方游。若人尚隠南山雾，老我合从春水鸥。旧契百年谈未易，且言家共古扬州。
问君有赋敌相如，谁为君王诵子虚。去岁别家今未返，有亲须养得安居。附名愿见先友记，宣布曾传太史书。清燕倘思询旧事，莫辞待诏久公车。
避兵俱落信州溪，为客岂知湖外期。远役不应因米屈，秋风政尔怅鲈时。故人已寄招魂作，吾子重歌隠士诗。回首天寒又霜雪，可教猿鹤苦凄悲。
云物荒荒苦未晴，客程惨惨易成惊。家贫纵乏淹留具，意合能忘赋咏情。底用飘然轻此去，未妨聊尔听流行。年来已是乖离数，况复相逢俱老生。
李暗桃春未是晚，可怜孤负海棠天。故应陶写皆诗内，安得淋漓到酒边。已办经营求散吏，便思潇洒泛江船。相思异日题诗句，绕屋扶疏陶令篇。
朝响疏疏不晻光，暮檐浏浏亦无长。胡然可救焦枯厄，政尔能成湔祓方。堆案文书小盘礴，并溪草树一徜徉。君方问隠我思去，异日相望何有乡。
几从邢子问先友，相与谈公口不空。治狱尽心无诡论，挂冠犹健有高风。峥嵘正尔尚豪气，矍铄未应闲是翁。两月淹留见何晚，竹林松径暂时同。
为霜未就觉风繁，拨火成灰思晤言。立壁旧谙宁怲怲，孤灯垂上只昏昏。谶言已过一阳复，归去可忘三径存。赵孟孰云能贵贱，万年端以势依温。
秋来疟鬼不销亡，令我兼旬病在床。治药频成问良苦，易衣终日屡炎凉。但添物色增悲壮，那有功名忆慨慷。多谢故人来问疾，几回宵度石为梁。
铅山假尉怀初识，祖印依僧忆屡过。看镜余今叹斑白，束书君亦尚犇波。肯因艇子俱归否，扪此空囊奈若何。好并千岩学诗去，侯门弹铗为悲歌。
阴云不肯放朝阳，雾雨真成作早霜。窗静网丝萦棐几，壁疏虫语撼藜床。故人秦越自肥瘠，世事鹤凫随短长。病不衔觞惟觅句，不须吟咏转凄凉。
南朝文士数徐陵，骑省流风篆法存。翰墨了知无异道，丹青今复见诸孙。规模要自胸中具，绳尺嫌于笔下论。太息艺成头已白，谁能持使献金门。
忽闻独奏凤将雏，三叹遗音特未芜。禁里端宜奉朝事，幕中那得尚平趋。临流置酒高人意，叩户求诗俗士无。迨此何妨屡还往，可人况不费招呼。
木叶骚然雨到时，共眠僧榻各哦诗。推移忽已年时事，怅望相看天一涯。别后屡书浑未报，风前小立重相思。人生知复几寒暑，一别长为数载期。
春王正月附人书，踵报祠官赋遂初。到处频成询所寓，忽能为说已谋居。苏州旧日诗无敌，严濑从来画不如。东馆轻舟虽若驶，可辞蹑履到阶除。
浊泾清渭本源分，寂寞安能乱纠纷。世黠只知钱使鬼，我痴但识颖呼君。乘时大驵千金射，望岁良农赤地耘。富贵要知定何物，五车何必为渠勤。
春风著物已熙熙，枯木无心亦自知。径欲殷勤辞故絮，却怜窘束欠新诗。老来政怯花经眼，游倦翻成鸟绕枝。同病同忧有如子，更堪相对两霜髭。
溪山风月两相当，痼疾真成得秘方。往日同舟但饶信，祇今去路落湖湘。贫离亲戚古所叹，归去田园老未忘。试遣溪头问酒价，扫沙聊得踞胡床。
叹息无钱归买山，驾言渺渺不知还。为家百亩未为泰，何事一生长苦悭。我漫参军作蛮语，公能诗赋动江关。固穷似舅诗难敌，不待床分上下间。
南省新升弟子员，诏来郡国亦详延。百年涵养期为用，一日选抡非所先。珍重好营当暑服，丁宁休觅候潮船。故知同役皆亲友，莫忘书来慰目前。
诏取咸知有定员，朋来争欲副招延。扬眉欲竞将谁与，见敌能轻孰子先。养志乡时惟负米，薄游今日𫏐求船。男儿富贵须勤苦，笑我区区但眼前。
清时择士岂充员，大辟贤关务远延。一日擅场称举子，百年匡国是儒先。为言行役加餐饭，仍祝涛江稳放船。意惬归来期不晚，秋风觞酒大人前。
王都观阙两巍巍，远道观光亦已稀。当念功名方发轫，可辞尘土𫏐侵衣。春风咫尺君得意，晚岁伶仃我欲归。傥过南山语吾弟，尺书因冷倦重挥。
归我山中未一年，两回题子送行篇。况今客路飞红叶，不比春风啼杜鹃。东阁翘材嗟久阔，长沙夜席已喧传。子行历聘应兄问，并谢江东有二天。
晓寻仙尉向吴江，闻道乘舟警吠厖。渔具画图赊面觌，松陵酬倡阻心降。因人尚拟它时寄，共看无因绝境双。二季一翁新作别，望君须遣候船窗。
经年不遇辰州使，忽喜黔阳信使通。县尉已闻辞令尹，校官仍说困治中。可堪契阔漂流处，长忆追随寂寞同。已是湖南更湖北，欲言风物怕愁公。
走遍东南数十州，皇皇长愧食为谋。阅人政尔亦多矣，有客可能如此不。叹我漫知耽句僻，如君真复是诗流。相逢颇恨夫何晚，华发萧萧今满头。
频年此地几维舟，愧费主人鸡黍留。祇道双凫已朝帝，那知一鹗尚迟秋。小能过我谈不恶，重复别君空作忧。问讯东归所经历，但云岩石过丫头。
大阮谈诗数起予，为言小阮最怜渠。客中邂逅能君识，天外飘零孰我如。家世要谈京洛旧，古碑共阅汉唐余。所期共剪西窗烛，却值移家方借车。
江东何许上饶郡，置吏能淹谢法曹。与世相逢腰漫折，对山吟咏首频搔。谁怜老去斗升禄，未博平生灯火劳。我自都城与君别，一官于此始青袍。
绍圣同年今几家，泛然游宦偶天涯。先因避贼来江左，身欠看山到永嘉。世禄相期会腾踏，束书宁复漫咨嗟。我今山色催归意，君政黄䌷稳听衙。
漫刺平生不妄投，不知我者谓何求。平生愿作李君御，问事况闻他秩抽。驿舍夜凉陪麈尾，野田风晚从遨头。可嗟鞅掌催成去，未尽登临山水幽。
使君何苦向宜州，应为涪翁句法留。铜柱宁兴跕鸢叹，金华要遂牧羊求。壮时根本先培固，老去波澜重卷收。我亦学诗穷未达，是中得处可闻否。
湘山湘水久经怀，近岁扁舟始一来。颇见留传诗句写，故胜摸索画图开。城南虽郁平生志，冀北未空千里才。壮节曾闻趣除诏，辞官何乃尚徘徊。
策蹇同来秋始高，肃霜于此背征袍。别离摇落谁入句，险阻艰难卒岁劳。好在梅花千雪树，因思我友两文豪。莫道凶年政艰食，径须一醉办糜醪。
清江江上顺风船，大轴持来得纵观。几对江山忆谈笑，故怀书札欠平安。传闻召节趣归对，不信淮州劳跨鞍。我欲渡江因病返，岂期于此刺探漫。
丈人笔力老波澜，平处犹能敌建安。𫏐为时清掌边钥，却来夜直上金銮。怅侬三径归来引，翻作五溪行路难。邂逅一欣还别去，雪泥连日未全干。
叹息师门久不传，苇间几欲听延缘。多君有意工文字，老我空能历岁年。鹏鷃故知难一辨，夔蚿空复妄相怜。虽然亦可凄凉慰，祇恐赓篇别是篇。
水有萦纡何自来，竹能森爽为谁栽。山僧乞饭朝一出，幽子题诗日几回。故鹤未妨频有客，骑馿正尔独寻梅。得闲且尽幽居趣，顾我初无当世才。
元日虽晴人日阴，梅花如积杏花深。未忧盈室无储粟，且恃春风洗破衾。莫怪物华常草草，定缘老态日骎骎。不须愤泣卞和玉，何有矜夸季子金。
人日雨连元日阴，杜陵时节已如今。苔迷草色闲多思，竹倚梅花瘦不禁。征事还愆退之集，题诗漫有蜀州心。溪南有弟遥成隔，目断苍然暮色侵。
客授袁州且二三，胜游兹日始舆篮。僧残尚保高低寺，迹古犹呼上下岩。不省眼中如昔否，可惭笔底欠穷探。平泉草木今金濑，免郡还家未趁参。
茅轩临水自谁开，况有荼䕷玉作堆。佳节愁孤一百五，可人共约两三杯。轻雷淡雨林间过，落日清风座上催。更喜经行远城市，不妨杖屦晚方回。
病中曾觅扊扅炊，别后东西无自知。似说诸侯枉行卷，却从群彦赴明时。相如定辱君王问，郑老宁容尔汝期。几欲寄书愁不达，偶因闲暇一酬诗。
故人贻我壁间诗，何处飘零负此期。蹭蹬我今惭薄宦，飞腾君合趁明时。虽然不用逢人说，老矣何庸觅世知。借问还家底为计，儿能樵木妇能炊。
老屋支风政觉疏，况堪急雪堕空虚。黑甜颇念华胥去，白战仍牵故事余。雀噪还喑家立壁，鼠窥欲下粟无储。江天快阁相萦带，曳履明朝不命车。
参军出郭匪幽寻，使者移文播德音。石蒜榆皮那得饱，刀耕火种岂能任。义仓政尔因饥发，赈历兹焉遣吏临。比屋故知难户晓，分行聊得尽吾心。
闻道高原尚苦干，未妨平陆欲生湍。眼中乍见扶藜出，耳畔未嗟啼鸟讙。汉诏当知本宽大，豳诗政复著艰难。尔能粗得饥肠实，我亦安辞脚力酸。
马鬃岭下源初发，鹅口山前渐可舟。一百八盘谁谓险，二十四溪何自游。深厉浅揭故数数，车烦马殆真悠悠。惜哉当此方倥偬，不然亦足供夷犹。
大麦初齐积渐黄，青青小麦更连冈。去冬屡雪有如此，今岁一丰端可望。负笼不须嗟甚苦，腰镰行且看争忙。太仓红腐憎泥土，亦复遥思餠饵香。
既雨得晴晴亦佳，笋舆终日度咿哑。蒙笼篁竹四三里，髣髴茅茨三五家。邻舍相闻亦鸡犬，田畴随事有桑麻。居夷何陋惭君子，不尔辞官学种畬。
干溪溪侧弹子洞，薄暮过之聊且休。志欲山林成独往，愧无名姓继三游。奇奇怪怪乏画手，凿凿磷磷宜枕流。岩岫水泉真两得，未容石井独吾州。
春今回首便天涯，留得芳英在物华。野色似云闲放犊，树阴如幄暗巢鸦。金钱满地空心草，紫绮漫郊苦菜花。试考方言助多识，欲传名字入诗家。
浦口江头艇子呼，有怀逸兴恐成孤。非鬭邮传憎尘土，自爱江山入画图。峰势宛如神峻拔，瀑痕浑似笔浓枯。顾怜文力孱非敌，賸欲追摹忽已逋。
晚日微风坠镜平，中流直下縠纹生。烟云点缀多新态，鸥鸟逢迎殆宿盟。聚落近于边境接，村墟亦有戍楼横。虽然王化初无外，接畛农桑畔不争。
世奇粤水与湘山，此地元居楚粤间。尽日觅诗终莫就，有时游目不能还。骤来遥点雨初过，忽尔数峰云自闲。远碧近苍元互映，浅青深绿更相关。
勿云秋意漫生悲，可欠重阳一首诗。瘦马嘶风红叶树，村帘沽酒菊花枝。壶觞征逐纷皆是，人物风流眇莫追。独立斜阳屡搔首，未妨乌帢鬓丝垂。
昨宵已辨雪中灯，今日晴来聊记曾。病骨可堪风似刮，衰眸自喜句如冰。雁因就暖长为客，鱼为逃寒返坠罾。北去南来勿渠叹，身今淹泊岁还仍。
往日苍苔满废墙，祇今新绿涨芳塘。不唯新种荷成柄，更复添栽柳作行。墨客休题洛神赋，主人政念水仙王。倦游拓落浑无此，伹拟攀搴学制裳。
雾里看花喜未昏，竹园啼鸟爱频言。土膏穉麦如争长，水脉清流却变浑。负郭无如此山寺，携家更拟泛溪村。卜居苦欲规佳处，佳处都归祇树园。
篮舆伊轧又前村，何许风来洗睡昏。木落尽还山面目，旱深穷见水根源。相逢负担皆征利，难觅隠居躬灌园。归路苦长行易倦，断鸦残月记松门。
山川曾是避秦余，何得真成画不如。想象曾闻昔所赋，经行为记我今初。欲知赋役无逃遁，看取耕桑映密疏。雨笠烟蓑春正好，盍抛手板便从渠。
平生谩说江湖乐，小遇风涛意不任。颇眩云山相俯仰，却怜水鸟恣浮沈。神游险向冤魂语，笑傲强为洛下吟。赖是初谋壮维楫，不然何地觅壶金。
鄱之为险旧知名，盗夺渔侵恃以成。波静宴安犹几席，风来汹涌甚戈兵。欲知舟楫洄沿趣，都在溪山表里清。明日余干又维缆，诵诗还是忆长城。
五日阴霾鬭不开，步行湖觜看帆来。祇言命有穷年厄，岂料风能今日回。自是人心分顺逆，枉于造物示嫌猜。篷窗纵雨无深掩，要见前山翠作堆。
几向诗中觅弁峰，倦游何意道兹从。欲搜短句五七字，却值浮云千万重。颇觉啸歌随趣得，不同应接向人慵。连朝苦厌浮家恶，今日翻思此地容。
江行已属北风权，此去宁忧上水船。卧听招呼帆转脚，起看飞溅水平舷。鸥乘逸气沿仍溯，雁怯惊吹断复连。玄妙未穷天籁说，雄豪诗读快哉篇。
分携决意归先我，邂逅尚留翻挽渠。已是常饥思稚子，更逾三月欠家书。岁云莫矣嗟何及，归去来兮计莫如。壮志渡江思击檝，老怀寻壑愿巾车。
滕王阁上退之碑，徐孺祠中鲁直诗。往客欠游常系梦，今行缘病复愆期。霜雕南浦短长柳，云掩西山浓澹姿。落照有情增我恨，晚风无力度帆迟。
峡江江上晓乘风，人语鸡声宿务中。自入江西此差胜，有如吾子乃无同。未怜终岁数行役，可料此生长困穷。独是嗜诗余习在，耸肩搔发愿求工。
红紫矜春一梦空，绿阴青子竟匆匆。那知黛色二千尺，况说苍髯十八翁。万卷读书余旧习，百年种德待成功。吾家相望牛鸣地，来往悬知亦许同。
崭岩郁郁势参天，下有幽幽百尺泉。浅汲宁容长蛙鲋，旱年端可洗蚳蝝。若人怀宝故如此，笑彼发蒙真易然。不但作诗能换骨，更知读易已忘筌。
考槃何必涧之阿，喧寂由来无异科。笔下烟云供点缀，胸中邱壑寄婆娑。清谭不负玉麈尾，白酒未孤金叵罗。试数王春才几日，落梅将尽鸟闻歌。
展卷才披别后诗，倡余和汝愧犹迟。书来唤去有前约，力挽莫留聊后期。征逐里闾平日事，飘零山水异时思。从师千里多君志，糊口四方怜我饥。
君住潇湘作寓斋，赋归仍与是斋偕。已知身世非真著，肯向功名怨寡谐。雨后更无云在岭，晓来那有月当阶。几思谈妙从人去，人事胡为苦好乖。
度日无悰得养疴，不知春事已云多。桃花灼灼为谁好，杨柳依依如恨何。曲折东西山展画，抑扬高下鸟闻歌。是间有句彊能管，古淡如君莫我诃。
涟川川上一书堂，岸缺篱崩径亦荒。问讯主人空日日，自怜求友亦皇皇。岂期雪后能相过，不惮风前往送将。陇菜半芜梅摘索，未妨小立更寻香。
问学知君有所从，未闻论事剧谈锋。滔滔元自滥觞水，凛凛定期寒岁松。不负师承经子厚，共于人物惜元龙。涟川川上书堂路，宁复斯人旧履踪。
茅屋啼鸡日过中，小舟随问曲能通。遥遥黄堰忽重到，落落白头今一翁。别后每怀音问阔，见时还许笑言同。倡予和汝平生事，惆怅春风又起鸿。
竹外青原久不看，书来賸喜报平安。修筠流水故亦有，高士韵人良独难。杜老不应栖锦里，谪仙终合见金銮。兹亭便与图经载，何况制名繇孟韩。
今人那有郗嘉宾，为子经营茅栋新。可待弦歌资廼具，讵须出郭始离尘。旧诗颇愿穷冈割，后约要容王翰邻。更唤能诗子欧子，不因对月自三人。
一棹夷犹石壁来，寺门杂树向溪开。七言粗可供诗本，十幅谁能致袜材。想见高情澹云水，未嗟陈迹掩莓苔。倦游到处浑如昔，欲住还成破雨回。
白云故绕青原寺，青竹深藏白鹭洲。物外未能穷往迹，眼中欣复对诗流。功名邂逅何嗟晚，岁月侵寻直漫遒。拟尽崎岖仍窈窕，几时扶策更挐舟。
故知寒食住为佳，可奈携家更忆家。忧乐相寻定何种，死生如梦本无涯。节中天色少来旧，诗里风光别去嗟。李迳桃蹊事虽退，柳行因雨未抛花。
谶言雨作风当正，得雨喜如遭旱时。枕藉无嗔杂蓑笠，跧藏不异庇茅茨。近看杨柳大垂手，远对云山图入眉。日暮横流难共济，明当安稳遂东之。
乍惊风色扫群阴，旋见朝光上远林。李径桃蹊愁欲寂，麦畦桑亩秀何深。未云晨出因迎客，自喜山行不废吟。春晚得晴如此少，寄声鸠辈且停音。
人道朝霞不出门，今朝失喜见晴暾。长林未减霜前翠，叠𪩘全收雨后昏。兀兀不知为底日，悠悠又复度前村。眼明见此壁间句，回忆东江数过村。
不奉书题遂一年，书犹断绝况诗传。兴来亦复吟哦否，读罢何当疾痼痊。慷慨初无伏波志，忧愁枉类屈原迁。使来觅我当何处，水出牂牁若个边。
离骚皎皎在湖湘，冀北茫茫失乘黄。徒手岂能探虎穴，敝车安得绕羊肠。外家文律况吾祖，有作岁时常一囊。天遣南来端有意，要须健笔写秋光。
寥阔书题久不闻，可怜鱼雁动成群。未传春兴衡阳纸，长忆江东日暮云。见说风帆京口泊，又云山色敬亭分。莫言翰墨绕游戏，看取毛锥解致君。
春今著物几陈新，未抵新诗得许荣。韩子虽云誉东野，侯生终竟愧弥明。已知林下栖迟计，何处人间宠辱惊。更欲从公问归宿，夜深风雨四山倾。
门外秋来草长科，寂然何止雀堪罗。清诗寄和劳相忆，手札俱来仍足多。豆饭芋魁吾自有，芒鞋竹杖几时过。相逢不用论余事，兹道待君相琢磨。
北沙一勺浅沙泉，三日弯跧厌客船。指似殿楼知有寺，经行陂泊见多田。清泉方斛快新浴，草屦葛衣便晚天。阅遍题名重惆怅，越州何许但云烟。
往来屡觅肩吾钓，八十初逢演义僧。香𦶟黄连云细细，薜看石柱帔层层。何妨杖策往幽步，频念竹炉眠曲肱。海内故人难数见，壁间时得姓名曾。
举头易见天边日，属目难逢山下村。行尽土麤仍石恶，望穷雨黑与云昏。此身何可数兹役，薄宦有谁能见存。章圣明朝还曲睹，信知缘契在空门。
雨余信宿尚留凉，况是僧房对竹床。异日江湖成远隔，祇今林壑可相忘。囊空未易苏贫极，酒薄聊能衍话长。竹树并檐虽尔密，不妨新月吐华光。
叩门何处远行人，撩乱鸡飞犬吠邻。信有青州六从事，讵多驿使一枝春。经秋未愈文园病，晚岁更余扬子贫。愧是无诗堪每诵，意中殊觉丈人真。
斗酒百篇家有风，故应名堕胜流中。从教客论嘲元白，懒向东华恋软红。好句旧来传已熟，并游今日敢言同。看公人物非如我，毕志区区在草丰。
病过春风二月时，不知春已到酴醿。当公置酒招新社，念我因诗辱旧知。岂但讙言慰羁旅，更容醉墨对淋漓。寒窗卧想夜来乐，门外卒然风雨驰。
留落殊方少故人，岂其再见愈情亲。几因高论兴衰飒，频藉深杯慰苦辛。祇道朝天在长夏，那知奉檄又残春。未闻行日先惆怅，君复何忧慨此身。
一源曲折几成桥，稻陇蔬畦高下浇。水碓暗鸣蛙吠草，绿云乱点鹭侵苗。谁云斗粟可相挽，到处佳山如见招。东亩拔秧南亩莳，乐哉安得助长谣。
发轫名山三十年，每逄佳处一悠然。独于此地欠行迹，始信兹游亦属天。坛记旧模唐刺史，句题今诵两诗仙。和篇末至夫何敢，势似求鱼乃木缘。
春来日日雨兼风，朝暮昏昏抵梦中。村巷忽闻喧吠犬，远书何自落征鸿。殷勤每辱寒温问，邂逅几思言笑同。曲逆不侯繇计拙，相如游倦欠词工。
诗卷方欣见管斑，酒杯已复动离颜。余当火伞朱冠际，君政清虚爽气间。逸兴飘飘难并驾，好风发发待吹还。如舟可使长身久，有竹悬知不用关。
道上梅花无数株，似能相与慰穷途。色严不畏晨霜劲，馥賸宁须爱日敷。落落卒无词客赋，纷纷只了酒家沽。虽然根本故亡恙，犹愈松明日夜刳。
腊前已赋忆梅诗，年后才能见好枝。我亦嗟渠苦孤瘦，渠应怪我底清羸。虽然故有临风趣，政尔难忘觅句痴。回首江东在何许，故人相远费相思。
问梅颇复恨开迟，及至开时病不知。何自折来相料理，似怜一见苦参差。君今政草凌云赋，我又初无却月诗。风月孰于风日愈，要须一语为评之。
江路野梅初折来，班班已有数花开。细看浑觉风神在，且老空惊鬓发摧。我所思兮千万里，知其趣尔五三杯。半年未有音书至，未过衡阳雁已回。
灵山山下初逢处，溧水水边重见时。草草犹传出山句，勤勤更枉送行诗。传闻恍惚疑升报，问讯凄凉自越医。略计别离能几日，谁知生死遂分岐。
封侯寂寞空飞将，佳句流传自谪仙。半世作民才六考，他年垂世有千篇。箧中酬唱都无恙，天外音书不复传。五岭三苗底处所，千岩万壑若何边。
常时一夜北新桥，问讯兹来故不遥。岂虑坚冰忽成合，更当冷日未能消。志存纡直无渠怒，行有艰难自我招。赖是晴山有佳色，不然何以慰无聊。
李侯佳句似阴铿，早向茶山识赣曾。涤器宁同长卿逸，闭门不学玉川憎。平居尚忆寻君去，南庙应还访我能。诗卷当时更谁与，玄英文采被云仍。
年多病暑苦亡聊，夏忽如秋意自消。竹屋纸窗宵摵摵，雨条风叶晓萧萧。凶年未易办五斗，乐处却思甘一瓢。几日诗筒似疏旷，意乘聊复一长谣。
暑气侵人百不堪，晚吹微喜鬓毵毵。手持白羽不胜倦，醉漱清泉欣尔甘。定夜数钟随谷应，临流几木与天参。况当风月佳如引，祇欠两公相对谈。
寒食今年两日晴，已焉疏雨洗清明。酴醿自后牡丹发，反舌乃先𫛸鴂鸣。多病未能疏酒盏，畏闲聊复近诗盟。相看政尔间何阔，异日书题空叙情。
闻道篮舆出行田，归来药裹手亲煎。旱而不雨热尤剧，节且立秋凉未便。我亦南山成卧疾，弟犹北阙未回船。江南已自伤流落，何况湖南路渺然。
江西名士多所识，尽道延陵有异孙。赋就早能传学子，诗成晚更彻宗门。经过县郭办相觅，邂逅心期欲暂论。禁省催君咏红药，江湖要我撷芳荪。
君诗耻作阆仙瘦，颇厌飘零其故何。求士近闻劳仄席，斯人未用岂悬科。交情满眼尽今雨，世态由来俱一波。所愿深持后凋节，传书独行不为过。
洛阳人物旧传夸，殊县相依得贾嘉。鲁殿独余多劫火，玄都看尽几番花。寓怀不但篇章好，评古犹多论议哗。问我若为成间阔，路经墟落苦嫌赊。
相逢日日讶冬暄，为此阴寒仅覆翻。破屋未愁茅尽卷，近林无奈鸟相喧。驰驱短景贪黄卷，咫尺梅花忆故园。闻道频迂长者辙，教儿勿掩席为门。
晨兴袄子欠黄绵，宿火灰深更苦翻。官冷自疏凫鹜进，儿饥不作雁鹅喧。孰云数口须微禄，已料此身终灌园。二子交期非势利，故能冲雀屡排门。
如闻旧隠竹多有，想见频年笋更添。一日借居无不可，数竿分我未伤廉。悬知影可连书屋，便恐山无到野檐。如许作谋还自笑，未应于此是真潜。
问讯新篁今几长，高应出屋下侵廊。遥怜初日弄碎影，相见午风传细香。卧看行吟君得意，昼思宵寐我回肠。譍门为戒须高眼，有客能来傥姓王。
旧日南州于去非，一官黄绶不嫌卑。要为宾主壶觞地，因着胸中水竹期。怪底不同东野耄，政由深得退之奇。过君池草生春日，忆我丛篁长夏时。
时人蕲惜千金费，肯似俞郎买竹栽。老节尚封南磵雪，定交新得北枝梅。幽禽亦自知人意，度日频能为我来。十饭未妨全不肉，上番春笋待新雷。
妇并蚕筐候蚕浴，儿眠牛背趁牛行。要知比屋俱无事，看取人家尽乐生。麦畦就熟黄云委，秧垅初齐绿浪生。快活收声闻布谷，可怜鸟语近人情。
东南名胜白苹州，人物咸推故国刘。往叹赋归何勇决，今观遗翰许风流。远斋视我曾青眼，酒正今年成白头。尚喜君家文墨事，到今三世未能休。
邂逅忽成三癸亥，就中和也少三年。诸公濯濯故如许，老我萧萧真足怜。少住政当愁雪日，欲行翻是喜晴天。东南故旧多离阔，犹喜丞能共此筵。
别驾当年蚤见几，郎君久亦弃文闱。闭门幽径滋苍藓，杖策高亭接翠微。试问丘园返初服，定胜风雨盖征衣。一官政为饥寒计，未免饥寒故不归。
经行此地几维舟，我亦飘零苦倦游。旱久未教梅破腊，霜迟留得草含秋。离怀不似残年促，细雨何如骤雪收。底事令人重分首，自兹出处恐殊谋。
拟和题诗略未成，卒然风雨暗前津。高秋政应凉如水，余溽胡为暖似春。载酒肯来真好事，舣舟聊为驻行人。异时怀玉山前过，一访耕桑老病身。
地炉穷日坐寒灰，顾与狸奴争席隈。砚少磨研尘满面，笔疏驱使腐生莓。殷勤不记玄圭觅，邂逅欣同赐璧来。药裹关心废诗久，恐因诗械却为灾。
家世风流翰墨林，政和佛祖务传心。浮辞肯作齐梁体，古调直谐韶濩音。入社敢期陪唱属，赠言从此得参寻。惠然更辱高轩过，不问春溪绿涨深。
元祐登瀛盛古今，祇今衰冷愧诸任。圣朝既有徐州相，得路仍知异日心。龌龊更无微价市，鹪鹩自爱一枝深。故同坎轲荆蛮徙，昔所悲歌今放吟。
故意还叨累十觞，诸家所历信逾常。黄尘倦马久非地，野水白鸥终是乡。勾漏不惟兼采药，长沙更欲访沉湘。凭虚便谓神仙近，却觉仕途真渺茫。
半夜诗成疾置看，甚思走笔退知难。我如枫叶非关伐，君比梅花不带酸。岂是独醒羞众醉，政由尚白惧朱丹。一尊重辱相料理，不尔何缘罄一欢。
如闻已熟遂初泉，日日江头数过船。梅岭望来能止渴，曲车逢处解流涎。故人海内忘形少，风味杯中到手贤。遥想容斋对陈子，有时醉倒竹骚然。
秋风起我友朋思，倚树谈君语未移。祇道穷年上湖海，那知今日会茅茨。病多止酒家无酿，贫乏赢粮甑罕炊。作底勤渠相劳苦，倒囊共出别来诗。
竹屋深深昼亦阴，病多无复短长吟。三年肯住见君意，一日不来关我心。蝉噪未知秋日晚，雀投如识故枝深。残书乱帙慷能整，倚赖残樽尚可斟。
当年月以秋中过，今岁凉因闰故迟。渴想话言思亟见，暑侵鞍马敢云疲。曾闻遗俗有存者，岂若吾身亲见之。少不如人今老矣，朝闻夕死庶几为。
常州何乃又衡州，或谓兹行乃胜游。钟鼓相闻寻岳寺，茝兰无数踏湘流。是中夫岂先生乐，此段聊供幽子求。岳麓相望唯石鼓，要令吾辈务藏修。
自入西江绝少山，𫏐看平远又弯环。望穷浩浩鸥波里，诗堕苍苍暮色间。网户谩多鱼踊价，酒垆虽少客酡颜。儿时所历今重过，无复衣斑徒鬓斑。
官曹常恐废书勋，赖是相看有竹君。送笋但知修岁例，辱诗还喜继前闻。馋涎肯为口腹计，幽处要期风月分。我事且然成忤俗，奈何君复露奇文。
残风落日蝉乱鸣，细履小园欣晚晴。投林倦鸟分暝色，满地落叶无秋声。卫尉一钱曾不直，阮郎几屐毕此生。三十六中第一策，脱却世故甘佣耕。
五日舟行雨间晴，晚逢寒日上晴林。山因绝翳修眉展，水得无风坠镜深。可恨飘零独南北，不如水鸟共浮沈。向来止酒缘多病，新为清羸又一斟。
度月阴霾增病苦，重阳开霁见秋新。菌生康乐登山屐，尘败渊明漉酒巾。强拟扶持成小憩，路逢借问一何频。莫惊老瘦非前日，看即推迁类昔人。
不知林薄上新月，但见村墟生远烟。满地蝉声争嘒嘒，连溪鹭影落翩翩。旧时不负登临集，未老还为疾病缠。赖得一晴供节物，未妨七字发孤妍。
雨到丛篁忽暗鸣，谯门应已载传更。伯淮被冷睡难著，孺子榻空尘欲生。几戒樵青成痛扫，屡闻黄耳递虚声。逢迎可待休形叹，祇恐穷冬无好晴。
自昔旴江妙人物，未容修水擅玙璠。狱平冤滞繇仁勇，众息讙哗赖德言。谓继更生校中秘，却追子骥问桃源。神仙天上多官府，盍乡蓬莱𫏐弭辕。
阴伏阳升直泰辰，当年犹想降庚寅。泰山北斗人皆仰，和气春风德有邻。会即吹嘘九天上，岂徒风月五溪滨。不惟相国同年契，更有齐年相国人。
晓出城南日映光，水烟横截树烟长。多闻政欲从君语，造请宁能遣我忙。胜可作亭摅意匠，醉因种竹试传方。规摹岂止衡山小，安得高歌题屋梁。
招真岩畔菊花秋，忆昨赋诗相赠投。不但居民思憩树，每令客子击行舟。只言腾踏已云远，岂料转输由尔留。我亦老焉犹昔日，倚楼看镜两悠悠。
天公知我寒无褐，惠以檐间百尺裘。挟纩固殊如是想，索衣不叹晚为谋。神融遽合庄周梦，意气俄乘竹叶舟。侧听屋山鸡正午，又愁寒雀暮啾啾。
湖海频年历四迁，治声往往遂无前。长沙夜席喜今召，右史素风追昔传。要识平治端有道，不知论奏孰为先。岂惟人士想风采，闻说天心正渴贤。
名世公今第一流，百年端见几人不。临民不作子桑简，好善咸推乐正优。侍从近臣方妙选，林园胜事未宜休。曾闻王贡弹冠事，无奈相如故倦游。
越国春芽旧有闻，换来佳句益堪珍。主张品格曾无过，吟写工夫直有神。鸿渐烹煎应巧密，玉川才调本清新。索居海角凄凉甚，时得吟哦慰此身。
一自风尘没泗滨，英遗何敢漫嶙峋。崩腾直自天边落，拳握空夸席上珍。好事了知真是癖，倾家务买不论贫。不来俗客仍须钥，夜半负舟端有人。
千里归来病作劳，偶因好雨试挥毫。凉声何止到草木，秋意直将侵鬓毛。坐念司功狂欲叫，更怀元亮卧方高。何当过我茅檐底，不独谭诗亦具醪。
老屋支风惧压焉，若为吹雨但疏然。池蛙合合自得意，圃蝶飞飞人故怜。玩物不妨寻物理，得闲聊尔赋闲篇。枕书几欲成幽睡，又怕饥鼯搅夜眠。
今君忧乐皆农务，信有雨来晴便晴。宁似倦游伤偪仄，不堪终日屡昏明。归舟净绿不可唾，旧舍小滩浑欲平。元是江湖竿钓伴，可须钓叟自为名。
草本荒凉门半掩，故人谁肯为予来。要师原宪安非病，敢学襄阳怨不才。春自堂堂花更落，发今种种老其催。谢安故有东山志，过我题诗拭砚埃。
雨合茅檐书罢看，惠然君乃过苏端。浇胸细酌杯中物，洗耳饱听溪上湍。近喜同参诗有味，晚期偕隠谷名盘。因声寄谢周夫子，文行如斯古亦难。
是间何处有涟漪，况复双莲为出奇。要使惔焚成一洗，政须冰雪露多姿。折来不许从君玩，赋就空能唤我为。已见神人出姑射，定烦朝日避咸池。
长红小白总堪珍，一见名芳叹绝尘。畴昔空传醉翁谱，祇今如访洛阳春。重跗固已称尤美，径尺真成出斩新。好物坚牢世那有，莫嗔采掇付厨人。
春来不雨即冲风，纸贵冲阳欠此工。未问姚黄并魏紫，但思涧碧与山红。敲门惠我枉新作，展卷想君恰绕丛。旧事与谁谈洛下，倦游聊尔话黔中。
几日云昏病亦昏，问春咫尺负名园。两枝何自落书几，一笑为之开酒尊。怪底江南新种得，未饶洛下旧名喧。不然故有栽培力，能使芳根学返魂。
楚辞香草费磨研，何独无言到水仙。荐菊要令和靖配，思鲈更儗步兵贤。未应玉树能回死，宁与梅花作导前。多坐未能空结习，故遭天女散诸天。
倪郎知我愁无度，故遣水仙来叩关。悄悄如逢度相远，亭亭似直待夫还。飘流歌舞余杯斝，脱略簪筓失珮环。寒眼何堪重对此，一轩风月闭穷山。
忆昨看梅恨不早，而今顾索晚方开。朝来已作二月暖，花事应怜老境催。防护可加人漫巧，飘零未免句空哀。夜深耿耿欲忘寐，明日更忧风雨来。
缀蜡为花荆作枝，列为梅种自何时。诗多草木初无与，贤比兰荃又见遗。祇道品题终不遇，岂期坡谷解相知。却怜二士空齐鲁，不及西都讲盛仪。
今年未省赋梅诗，疾病侵陵道路疲。两日喜逢新霁后，数株还见欲开时。色香于汝宁能尽，心迹如余只自知。不是新来苦耽酒，舍渠何以慰支离。
早岁耽诗老不工，但余多难似诗穷。忽来数纸丁宁甚，恍忆他时缱绻同。幕府十年公勿厌，风霜满面我思东。几因江发蛮夷涨，欲问渔翁借短篷。
漫道诗书可起家，未知田舍足生涯。不辞伛偻翁栽稻，能作纷耘妇剥麻。口腹定繇勤力许，衣裘宁怕大寒加。罔知耕稼求温饱，行役虽劳莫重嗟。
种得桑栽接始成，剃锄长及夏时营。叶黄已说都无价，蚕老那知转更平。自是初头放种薄，曷能断手有丝赢。田租减放犹科校，况此全催可后程。
落尽群芳未肯晴，重寻破褐尚寒生。风轻檐庑频来燕，雨合林园未有鶑。慷慨董生悲不遇，萧条靖节赋闲情。倚楼看镜徒增叹，散发采薇真是清。
秋日胜春句匪夸，信春无赖觉秋佳。睡余对客霏谈屑，茶罢卷书揩眼花。寂历斜阳檐影断，萧疏黄叶雀声哗。家贫尊酒虽无旧，多谢邻翁许屡赊。
一自春风辱报书，后来安否定何如。江山我敢涪翁后，事业公真六一余。百年半途过九十，千间大厦岂无庐。不知蹀躞天街马，孰愈崎岖经壑车。
天公知我行良苦，垂上岭时容少晴。登山著履自不恶，卧游作图空复情。此来岂止试脚力，政坐久不寻诗盟。山矾雪白藤花赤，高树木兰低紫荆。
诗工于我贫相似，憩迹招提亦尔同。问讯稍愆书草草，往来长恨马匆匆。黄花红叶时将晚，衰发苍颜道转公。寄谢俞郎近安否，会看抟翮上秋风。
门外双槐日已高，庭中巨竹与争豪。萧萧共倚青云翰，渺渺仍工白雪操。欲向潇湘访兰芷，却从吴越看波涛。问君役役胡为尔，我亦叹嗟出入劳。
载酒俱期过阆仙，怅然何事独求船。春风易远朝天旆，夜雨空成借榻眠。谁谓此行真不遇，了知一笑欠前缘。连朝定有新酬唱，到我凡当第几篇。
疾风不雪翻成雨，甚欲相过愁出门。短日已曛灯未上，曲身难直坐如蹲。儿归尚作他州隔，书到能开病眼昏。并致江西洪夏集，一樽径欲与君论。
一纸书来遂隔年，江湖远地水连天。纷纷横路又逢此，凛凛岁寒嗟独然。学道终期世勋业，抄经𫏐了佛因缘。白头下士重来拜，依旧鸥汀鹭渚边。
不上龙门五过秋，袖诗还是觅扁舟。胡然贫病祇如昔，听尔行藏随所由。未厌室人能我谪，故防知己作公羞。孟郊五十酸寒尉，想见溧阳神尚游。
高谭自可解人颐，何况携醪烹伏雌。衰白无庸辨须发，困穷端只坐书诗。西湖阅境君其访，南亩深耕我自期。异日书来话畴昔，黄溪寺下雨昏时。
发舒言笑非关酒，慰藉辛勤一以诗。往日追从虽旧矣，祇今夷险更同之。真仙岩壑君行访，快阁江山我亦披。但恐衡阳无过雁，书筒不至费人思。
自从君发信州船，令我登临每怅然。把臂真成一倾倒，转头知隔几山川。憎余况有年年恶，美子诗堪句句传。记取相逢又相别，菊枯荷尽早梅前。
又向江头觅去船，故山归路反茫然。秋鸿社燕各千里，落日残霞同一川。酒得老兵犹可饮，诗须我辈始堪传。经行到处无生景，平日梦中今目前。
南渡凄凉六十年，故家遗俗日萧然。不应门户端如此，政坐吾曹欠勉旃。斗食我今悲白发，束书今喜继青毡。乡来未识衡州士，闾里皆推有此贤。
忽忽江头住一旬，敢疏请谒恐烦人。肯敦宿昔论交旧，更辱殷勤枉句新。已向清澌看流水，更从高节抚霜筠。白醪煮餠留终日，吾舅于今惊座陈。
负笈初忘道阻长，求船翻为岁犇忙。一尊故惜时重与，四海当知别未尝。渭北江东无异辙，太虚明月本同光。属公忽讳轻为别，遣客仍知醉不忘。
林园瑟缩似高秋，门巷萧条若故侯。粗有百篇儿可诵，何须四海辙能周。怜才满世今谁是，好士如公独见优。父子曾闻自知己，朅来敢意许同游。
已是霜凝更雨温，春其渐起但无痕。莫嗟草色有垂死，定自梅花当返魂。小驻要须穷日日，细寻无惜遍村村。揩摩病目从兹始，并待君诗洗睡昏。
开到牡丹春十分，不堪风雨尚纷纷。酒杯强适谁知我，药裹关心更念君。老去青衫甚蓝缕，愁来白发懒锄耘。稻针出水蚕初扫，惭愧耕桑每废勤。
白鸥自倚占深湾，亦有幽人此照颜。岂但襟期非世俗，要知吟啸夺天悭。江天见处从教阔，松竹栽成不要删。我若赋诗君为写，绝人翰墨胜高闲。
年高端已辈吾翁，况倚通家夙好同。长夏江村能数过，论文尊酒未忧穷。分趋幕府如工部，耻入帝城因子公。闻道郎君亦轻禄，故知难进是家风。
政尔相从问阿兄，忽闻门外竹车鸣。对床纵复无今雨，展卷不妨同短檠。颇念兴乘聊一诣，却怜侍立苦频更。风微佛屋琅珰绝，古柏阴中看月明。
顾藉微官无一分，强能从俗亦徒纷。他乡骤喜逢诗伯，故里浑疑对竹君。莫为饥寒常道路，要留精力事耕耘。如君少壮端宜勉，老我衰摧直漫勤。
飘流老矣谓知津，邂逅欣然愿卜邻。不但梁邢丈人行，更吾骚雅社中人。前秋一见遽为别，今日重来情倍亲。政自论诗得欢喜，更因话旧忽酸辛。
秋风已作重阳雨，客子将回下水船。卒岁褐裘悲破箧，丰年稌黍欠多田。平生漫说诗书学，满眼不祛儿女煎。颇怪渊明瓶乏粟，若为犹送酒家钱。
楼前木叶下缤纷，楼上长吟独有人。勿漫悲秋成楚些，要知达识自天真。从渠屐著一生几，莫问锥无今岁贫。平日相期定何事，君今到岸我迷津。
登高有约乃相违，故遣村船逆上溪。寺与松篁元不隔，路经蓬藋却成迷。数君放逸仍怀古，老我悲凉况哭妻。郑重莫逃鸡黍社，又随新月共扶藜。
王家父子竹林期，谈笑初无世俗姿。戏搦败毫成冻羽，醉回老力出枯枝。解吟秀句寰区满，不拟常称老画师。大令右军疑只尔，外人笑怪若能知。
孰使庭花未肯黄，政应知我鬓新霜。茫茫永夜无时旦，索索穷愁曾断肠。坐久支吾催煮药，饮豪络驿看传觞。废游不但因公事，风雨连朝故觉妨。
已悲傲吏失南山，尚喜王儦峙旧坛。感怆自应新发白，乖离可使旧盟寒。篙师径欲通宵发，我辈深嗟会面难。月底婆娑灯下语，恍然还是昔年看。
吾州畴昔聚文星，我已后之君有声。丹笔未雠天禄阁，白头犹住锦官城。旧谙林麓深堪隠，今见溪山远更明。賸欲相投小盘礴，溪头亡那橹双鸣。
已后儿曹疾走夸，分同杜叟客忠嘉。白衣莫致有名物，青眼谩看无数花。念我岂无岩壑暇，从君恐及簿书哗。不唯孤负登临约，亦觉诗筒到眼赊。
疾风吹雨过江干，老屋阙床无处干。切切冷蛩深撼壁，累累饥鼠下窥箪。枕衾屡抚眠难著，灯火重呼诗细看。谩说为官犹我似，念君怀抱若何宽。
旧闻良月似春时，真有梅花如许枝。绿萼深宜翠羽宿，静香独许蜜蜂知。木犀莫道开能再，庭菊无嗟晚乃移。不是南方地偏暖，宠光潜已落天涯。
昨夕斜阳照墟落，今晨细雨暗檐楹。田夫荷笠趋田去，织妇连机竞织声。畏馁但忧瓶粟罄，怕寒聊倚鬓丝明。古来名士多如此，底事于予亦么生。
旋斫寒梢缚短篱，菊窠三两带花移。莫嗟已落重阳后，自是江南秋到迟。菊开便是东坡节，酒尽空哦清昼诗。竹隠异时寻故事，送花常忆郑当时。
卧闻落叶疑飘雨，起对空庭盖卷风。政自摧颓同病鹤，况堪吟飒类寒虫。忽思有客浑如我，却念题诗不似公。已分虀盐终白首，可因霜雪愧青铜。
人穷往往咎文穷，历数前贤半此风。春去林园乃啼鴂，秋来墙壁自鸣虫。世悲工瑟如齐客，我叹好龙多叶公。苦节期君类松柏，根能如石干如铜。
快阁呼舟渡碧江，举篙惊破白鸥双。谩云择胜心如渴，不待穷幽意已降。试遣折梅巡野圃，少须酌茗坐僧窗。欲将韵语题今日，笔力输君九鼎扛。
一源何自发嵌空，漱月流风昼夜中。故有松声杂清越，独无梅影照玲珑。乡人但说观山寺，客子深怀太史公。好事陈吴不易得，冒寒襆被肯来同。
诗老当年聚此州，迩来零落尽山邱。公虽𫏐尔淹时用，天岂特令继夙游。幽事傥多尘事绝，灵山孰与博山优。林栖相去无百里，窈窕崎岖可后不。
今昔名流几许人，况于室迩更身亲。南州行卷虽云旧，东阁知名固若新。再见每怀风度远，两年空恨往来频。其谁为我谈名姓，车辙勤公野水滨。
岁尽君当又一归，开正我亦具征衣。祇今湖北地非远，异日江东书恐稀。酬唱未能相数数，别离于此再依依。到家无事还宜早，柳弄色时梅片飞。
君诗悟入已多年，信手拈来总自然。静似幽人居在谷，勇如壮士起临边。波澜收卷虽余地，光艳发舒终属天。笑我饥吟空白首，乱蛩衰草晚风蝉。
吴楚相望信不通，谩凭双眼送归鸿。岂知留落江湖外，又得从容笑语同。賸把诗篇摅别恨，莫辜杯酒对秋风。明朝径问吴松路，恨不与君俱短篷。
旧诗零落似前生，岂意公能识姓名。青眼何堪辱如故，白头自觉已无成。普天无复归耕处，薄禄谩为糊口营。今日违离定何往，壶头路险更秦城。
身堕南州已觉赊，五溪从此更天涯。别肠何止成万转，霜鬓不堪今半加。颇念客留同此日，绝怜归梦每还家。公如踵赴仙都约，犹拟颉颃飞佩霞。
再岁春风把酒杯，今年更觉倍迟回。海棠消息知渠负，杨柳风流笑我衰。舟过重湖定安否，书来一纸勿悠哉。是身老矣腰仍折，宁待田园归未来。
少时未识庐山好，老去知山却远山。白鹿何繇与弦诵，紫霄还复共跻攀。林峦有失君何意，松菊犹存我得还。俱是江东巡管内，异时书札愿无悭。
生事平生非我谋，饥寒长是费君忧。相如自厌游成倦，曲逆人知老不侯。尽室经年曾未厌，一官千里去难留。异时安否如相忆，一问溪头上水舟。
准拟梅花共赋诗，那知人事有乖离。交情自谓惟君厚，世态于今犹我知。尽室飘飘虽匪计，此心烱烱幸无欺。一官谩浪端何以，从此归耕已自迟。
十四年中三别君，别君每辄叹离群。案惟占位崔斯立，客乃无毡郑广文。给札不能因狗监，校书从昔老扬云。君颜得酒犹能少，我发如霜不可耘。
忆曾看竹过焦山，重记同舟骇浪间。邂逅真成肺肝热，别离空益鬓毛斑。刍青饭白吾能设，车殆马烦君莫还。此去江淮两萧瑟，为言无遣尺书悭。
早日学诗才得穷，人穷乃复愧诗工。如公久已独步外，顾我何堪猥诵中。岁晚人家方墐户，地长客子尚飘蓬。如闻深讲救荒政，忍使箪瓢独屡空。
薄宦尘埃易满襟，问盟犹喜盍朋簪。只今风月一杯酒，明日云山千里心。杨柳阴疏秋馆净，芙蓉香冷暮江深。潮回一信西兴渡，频寄相思别后吟。
四海虽云皆弟昆，怅兹薄俗与谁论。平生泛爱老逾厌，独觉君家久更敦。百里阑干山作几，数家篱落竹为村。异时相忆相思处，明月清风同酒樽。
一见梅花醒病昏，重逢双璧竞清温。占风占雨行未已，看水看山心故存。亹亹爱渠谈绪远，班班觉我髩丝繁。江天何处不须买，亩蕙畹兰期并门。
都城饮别四年余，寥阔无因问起居。闻道客游犹往昔，不知生理比何如。谩从诗卷追还往，肯向书筒计密疏。折得梅花睇江水，驿程千万渺愁予。
清时二浙湖山主，合在公家不属人。求去非贪镜湖赐，归来便作许由邻。喜闻吾党有高退，顿使幽居忘贱贫。想见诗题硬黄纸，更无梦到软红尘。
水云痛饮玉光诗，胜践那容俗子知。此乐祇今宁梦见，临风空尔费怀思。苏门长啸谁能和，赤壁成功顾已迟。当日唱酬谁复与，皆云骥子好男儿。
莫道寒温祇素书，也于朋友见亲疏。自从一反南昌役，无复能安古寺居。憔悴直为人所弃，殷勤独肯问何如。缺然不报非缘懒，疟疠经秋未扫除。
去岁飘然反自闽，访君曾为驻征轮。尺书不至知殊县，五字可追如隔晨。秦论旧闻追廼祖，汉庭那得弃平津。行当过我一饭去，要话别来长苦辛。
莫嗔不寄一行书，半百光阴伏枕余。寂寞瓶储同靖节，荒凉壁立类相如。君今为况复何似，秋尽想应成定居。获稻谗终还墐户，有诗何日定遗予。
东湖共款竹多竿，妙果同登塔几盘。冲雨冲风总幽事，一谈一笑尽诗端。随人似我空为计，出语如君当不刊。派后江西有惊坐，封题并与略评看。
故家不复见中州，插架闻君似邺侯。往事谁能论牛李，旧书聊欲借穷愁。薰莸政自难同器，泾渭悬知卒异流。何事古今朋党祸，力争终以杀身酬。
著论端能拟过秦，苦吟长学跨馿人。十年不调非求异，三径为资本作贫。回首浮梁屡还往，断魂宿草几陈新。藏家有集曾三复，借我流传莫谩珍。
走马忆登江上台，闻知兴废使人哀。遥怜冷澹黄花节，远对飘零白雁来。念尔不堪怀为恶，思余应是首频回。诗成寄与憨申诵，句累难教心孔开。
湘山峻刻湘流深，中有骚人愤世音。吊古自为吾辈事，宦游端识故人心。别来未有音书至，岁晚勿令霜露侵。闻道元戎今仲举，定除尘榻伴登临。
共旅长安暑未徂，到家忽已秋风初。十诗道别心期远，千里相望魂梦疏。驿使梅来应寄我，衡阳雁渺更愁予。如君乃作诸侯客，顾使谁雠东观书。
一自书题阙寄将，不知今度几飞霜。空云梅岭有驿使，可奈衡阳无雁行。好趁荐章求北阙，莫因文价滞南荒。已今快阁治诗板，准拟归舟略系傍。
晚雨催寒著破裘，官梅应是动扬州。相思不见苏门隠，好在当年玉局游。拟向会稽探禹穴，却从吴会下扁舟。不须幸甚门亡恙，翻到旧诗容我不。
雁不归时闻有行，雁南飞处更关情。三年有句说还往，半载无书存死生。莫叹河山殊举目，会须童仆为欢迎。四方取友吾非乏，孰若君家贤弟兄。
闻道筑堂名遂初，规模浑是退居图。藏书自有三万轴，种橘何多二百株。我似杜陵宁老蜀，君如张翰已归吴。诗成把酒遥相属，门外北风方怒呼。
忆昨题诗岁且更，路长谁与附书行。登楼见说同王粲，为赋悬知似贾生。杜老性非真傲诞，元龙气自旧峥嵘。天寒万物皆收敛，惟有孤松独向荣。
驰檄传闻思一来，溪头几立望樯桅。黄花又作霜前槁，白酒空留秋后醅。早岁交游今孰在，暮年林壑要深陪。世间名宦岂不好，只恐势移成溺灰。
忆昨携诗辱报诗，再来有约竟乖期。不应置我毋庸友，何自令人极所思。千里叶舟黄落后，一官斗粟倦游时。访寻不见萧齐处，风雨何由话别离。
频宵为月卧风前，异世风流怀谪仙。半年且阔书邮置，六辈肯来从事贤。白衣不但觅陶令，春草因之感惠连。醉里悠悠更何梦，南池水长叠荷钱。
臼捣纷纷何所如，碾成更自治家模。不尽粉身兼碎骨，为看落雪又霏珠。体用同归人力致，粗精孰愈磨工夫。旧闻此物独君地，要伴笔床能寄无。
如闻舍策已蹁跹，神物护持非药痊。为州莫漫贪良酝，把节何迟复旧毡。但期米许频仍乞，敢望舟同缥缈仙。别久未能成一诣，故怜终日泥陈编。
籍甚所闻三桂堂，向来相与但南昌。横经重识泮宫老，捧檄仍思幕府良。日暮酒尊勤洒扫，竹边谈几爱苍凉。梅江父子风流旧，今见君家鸿雁行。
一马能来破远愁，送归还是上扁舟。鸰原眷眷急难义，菟裘切切将老求。吾儿可使齐书帙，汝归仍堪为酒谋。把玩余龄无几许，可如罝兔愧江鸥。
晦庵寄我溧阳书，报道今为建业居。作客遽经三岁久，赋诗应尽六朝余。莫将明月夸鱼目，自昔盐车羡蹇馿。期子归来趁鲜健，老无筋力事犂锄。
平生知己晦庵老，岁晚方怀见晚羞。题诗寄公夏始盛，遣弟持书春又浮。谢安东山岂我舍，迂叟洛中常国忧。蟠桃结实动千载，朝菌不与晦朔谋。
柿栗当收获稻终，驾言野适兴何穷。门生二子归来昼，张丈殷兄邻舍翁。豆饭芋魁吾岂乏，鸡豚社酒岁仍丰。家山日日长牵念，何况传闻襆被同。
韶石驰书岁屡终，浮湛渺渺听殷洪。长年苦望吾地涉，宁料它途马首东。鸿雁又当辞瘴海，孔鸾端合在高桐。忽逢玉节春江上，再拜题诗觅寓公。
顾使斯人墨绶腰，不知谁合上丹霄。得非疲瘵要摩抚，是遣循良颁诏条。闻道过家犹数月，尚期论荐出公朝。过予不作一饭去，政倚相望非甚遥。
有客东来为我言，诏书传已下修门。幡然要识朝廷意，易此方明父子恩。物望祇今谁得似，道行宁负夙心存。公其大作斯民庇，我亦耕桑安故园。
忆昨寄书今几日，缺然无地接殷勤。秋风红叶堪题句，寒夜青灯忆对君。三径吾将归问路，一尊何日再论文。番湖政与冰溪接，鸡犬虽遥亦共闻。
谁能一枉林间寺，君独屡过湖上村。先世文章出遗逸，当家句法有渊源。平生所识盖无几，盛意若何如见存。元祐兰台妙人物，我今寂寞愧诸孙。
水竹悬知属所思，风埃遥想未忘诗。万言何有一杯直，三径宁须五斗为。安否频来道州札，缄封更得白鹅碑。政和父老犹存否，烦与殷勤访逸遗。
楼上长江江上山，烟云鸥鸟尚班班。归来靖节荒三径，已矣卢仝屋数间。书肯细行知义立，梦能频见识心关。因声重谢穷冈叟，太息刘郎去不还。
殷勤寄谢湖州牧，五马谁能鬓未斑。民事虽云急期会，登临要不负溪山。如公讵免帝城入，有诏不迟旬岁间。人士端能客张贾，声名自不减苏颜。
三年光景一篇诗，此世何堪作许离。一代声名属韩吕，百年衣钵付严黎。风生佛屋朝谈处，月满仙坛夜步时。珍重陵阳老孙子，当时酬唱亦同之。
问讯永州倪户曹，别来岁月已滔滔。贤居幕府定余暇，舟过浯溪今几遭。颂出次山微自显，诗成太史贬无褒。因来打寄山中本，并以张秦翰墨豪。
晁郑风流俱外家，源流如此见津涯。难兄竟没荒三径，吾叔重嗟书五车。家世诗声继叔起，古来材秀滞长沙。顺宁不作南轩死，吾道伤哉鬓已华。
欲访临川苦恨迟，一官窘束费符移。台高纳日朝寻胜，蕉合生风夜语离。别后有怀长入梦，向来未识已传诗。信知习气难除洗，可怪深悲墨翟丝。
生世胡为尔许迟，况经事变与时移。论文尚喜两公在，一见何胜隔岁离。落木长江天末恨，清风朗月卷中诗。有怀曾子今冥漠，雨泪真成满面丝。
向夕相寻昔步迟，坐残初月见阴移。关心去后几南北，倒指从前屡合离。君叹我贫犹为米，我怜君苦伹耽诗。三山堂下冰溪水，何日扁舟两钓丝。
叹息茶山识面迟，经过旧宅恨推移。听泉尚想甘瓢乐，抚竹如亲与物离。千首未多行世集，数篇才刻住山诗。属君勉力任兹事，吾道祇今棼若丝。
西来政尔叹离居，数士英英端起予。情话不遗亲且故，高交宁有数能疏。诗章许和平反暇，尊酒仍饕簿领余。幕府河南亦名胜，愿交烦为问何如。
去年舟上曲江矶，招隠无人咏桂枝。常恨书题苦寥阔，不堪岁月重流离。谁云司户官虽小，旧说訾洲前所遗。登临想见日成赋，寄我何当为解颐。
婺女牵牛皆粤分，郁林合浦属交州。偶逢人向渠阳去，为寄书从八桂求。率土溥天非不广，剑山带水祇供愁。明年阙下当皆集，谁序盛山今日游。
几向图经问水源，未知蜀道远如天。书题无自寄鸿雁，鸟语不堪闻杜鹃。已自草堂参句法，更于锦里醉风烟。使行万里无空反，乞与新诗到处传。
竟孤春碧醉梅前，犹喜囊中有和篇。雪后晚风衡岳路，雨余秋色五溪边。一书寥阔忘重寄，小别侵寻过半年。赖是时从安道逸，有时共说伯仁贤。
歆向当年苦持难，少卿为有广之风。求君政合形骸外，笑我犹拘意匠中。远寄一朝成暴富，深藏没世免终穷。客来賸喜夸张事，何幸交游得是公。
先生岂是爱监州，高兴应为雁荡游。康乐当年空想望，云孙今日慰淹留。幽人衲子应多识，妙偈名章可寄不。兜率蓬莱果同异，不妨归步在丹丘。
此山祇合便终焉，底用心劳学计然。贫贱已安身外事，功名宁顾俗间缘。旧游要纪东南胜，有句须从甲乙编。闲向晴窗遮老眼，亦堪时伴结跏禅。
古途荆棘少人行，制礼难招鲁二生。世上儿曹俱覆辙，公家伯仲自争衡。一年欲尽见松秀，众水莫污知渭清。保此不渝真有道，更须直以所能鸣。
有竹相娱道岂孤，信知造物未遗予。交游更许得奇士，保社却嗟无定居。怀玉近传酬倡集，荆溪与说往还书。世人徇利轻翻覆，我辈百年端一如。
满目风埃顿尔清，祇缘朝雨过林声。兴乘政欲蝉连语，酒酽才胜一再行。容我不应嗔醉卧，忆君还复有诗成。定知今夜江东梦，梦炤冰溪雪鬓生。
山可屐登溪可浮，崎岖窈窕怅无由。功名竟尔异吾事，邱壑只然须我流。夏日炎蒸端畏病，秋天潇洒信宜游。关心怀玉山前路，要上诸峰最上头。
芳游忽忽未多谐，芳事匆匆已覆杯。可恨海棠经雨尽，尚余芍药殿春开。公能有意巾车出，我亦乘闲步屧来。倚杖看花从迫窄，未妨随处一徘徊。
春今半历未知春，可奈昏昏昼复晨。药裹岂能知许病，诗囊亦觉顿成贫。羲和送日何其怯，天女司花不解神。何但子行无所诣，我怀端亦在湖漘。
苔藓斑斑过雨廊，菱荷猎猎晚秋乡。庐山大似要元亮，江夏安能隠戴良。酒遇诸豪君可敌，诗逢二妙我无长。昔何勇锐今何怯，畅叙深孤咏与觞。
一纸翻翻正复颇，数诗兼与问云何。敢言少日期耕籍，但道今年学荷戈。已办向人腰为折，更愁逢彼怒成诃。知时未暇伤鹈鴂，拨谷惟思和九歌。
往事悠悠谁悼屈，土风往往但争舟。儿童助勇竞拍手，鸥鹭惊飞皆落流。倦客归心思鹢首，壮年科第慕龙头。诗中具见飘飘意，如我将搴杜若洲。
谁欤觅我更贻诗，欲报翻惭思苦迟。自古结交真有道，可能随俗似凡儿。功名有命宁须此，贫贱从吾欲怨谁。我亦与君俱白发，世间冷煖要当知。
穷冬未省见梅班，故里何繇报竹安。归意宁须卜以决，衰颜不待镜频看。交情谢子来今雨，节物娱予后苦寒。独苦更怜终漫兴，不如骫骳得天欢。
晚风吹雨过前湾，载酒谁欤起病颜。政尔交游能不乏，故知酬唱未令悭。只今冲口从俱录，异日芜词合细删。如我论材真款段，两君骏足本天闲。
一代数人君有传，九原可作我无缘。颇思灯火亲余暇，却恨江湖枉过年。载辱新诗为永好，绝知高义有哀怜。官闲借问忙何事，日日经营作和篇。
孰计还家底许居，政犹秋雨堕芙蕖。只今敢谓岁不与，自省从来术故疏。刍秣可怜哀病颡，江湖宁得欠舂锄。小舟已向山阴去，但遣和诗慵报书。
一官偶落大江西，名姓摧藏肯愿知。取友但论诗好恶，逢人不说位高卑。殷勤愧子能相觅，邂逅起予还有诗。是物解穷无苦嗜，恐教盛业枉明时。
赤气排空势且然，簿书何急又堆前。忽来疏雨微云句，置以清冰寒露边。想见坐中皆玉雪，更知眼界足风烟。虽然此乐宜输我，公等谈经合细旃。
政怯离忧致感伤，要烦杯酒洗苍茫。湖山已负二楼胜，风雨还并一笑妨。邂逅苦为轻此别，漂流重见定何方。人归帝所门非邃，江出岷山道苦长。
故山端可计焉终，孰遣求官自取穷。诗遇二豪真胜己，鬓惊霜白验成翁。醒狂在昔人增益，间阔于今安取丰。邂逅过君无厌数，异时相远念难同。
山经立壁动危情，路入悬崖作峭行。雨露正昏当昼黑，瀑泉倒泻助波惊。万无一理可至寇，十有九家空避兵。愧子远来端有意，更开诗箧对灯檠。
暑气侵人抵病中，阙然求旧管城公。相逢共说山中月，有赠忽来天未风。君向离骚熟兰芷，我于尔雅昧鱼虫。纵令酒盏能频把，孰若诗筒得屡通。
风月当佳可易捐，共须重立虎溪边。天于变化自奇手，人欲追摹真强怜。牢落朱弦千载下，凄凉青鬓十年前。放歌莫作商声发，惊起沙头鸥鹭眠。
客到真成罢送迎，顾于禽鸟未忘情。雨边鸠妇离群去，烟里竹鸡相应鸣。肯对子规愁百草，愿令反舌遂无声。支颐独爱提壶语，似念田间有饷耕。
纷纷红蘂一番春，寂寂清阴几处新。陌上风光属游女，林间觞咏听幽人。经旬便作治聋饮，涉七还当修禊辰。无事相过勿相远，具宜从率亦从真。
几欲归休反服初，契论今昔更怜渠。非关造物相料理，自是吾侪计阔疏。似我端宜吏刀笔，如君久合召严徐。胡然更作丁宁语，道所经行觅细书。
何能辛苦叹人穷，况复经行觅句工。平日相思在天末，今年远别遂湘中。饥寒似我谁驱迫，人物如公孰长雄。蕙帐山人久寂寞，曾何台省欠诸公。
拊髀尝闻问牧颇，祇今时势定如何。要知绝恶思除本，莫为轻降信倒戈。幕府似公犹不用，官曹如我政宜诃。兵传家法檄愈疾，不但有诗皆可歌。
我诗音节变巫巴，君向风流守故家。剥啄未嫌惊梦蝶，吟哦惟恐到昏鸦。沅湘自昔皆因适，蛮左于今况杂华。岂不怀归归未遂，水痕还落岸头沙。
频年颇觉困邅屯，勇意归寻寂寞滨。去日屡移虽怕别，积霖成潦政迷津。浮生聚散不终免，一语丁宁惟爱身。来岁入关须早计，要期过我待王春。
丹凤哀鸣领九雏，雀飞饱食下平芜。寒窗拥褐兹晨卧，急鼓穿鞋旧日趋。客至渠能劳剥啄，赋成我岂寓乌无。说天更拟愚溪去，荣辱端知可罢呼。
了知人事近天机，苍狗斯须变白衣。逋客几回惊鹤怨，弋人终日慕鸿飞。由来灾怪自珠玉，不以贱贫安布韦。我鬓已霜君可料，况堪七十古来稀。
不但乘舟亦跨鞍，道长无地问平安。相逢只谩分襟速，既别方知聚首难。海内忘形今有几，天隅独在若为宽。夜过林寺犹前日，诗到还成隔岁看。
竟日江行历抵寻，耸然高屋在深林。夷犹未觉矶头远，下上方知磴级深。好句已从天上落，快谈仍慰别来心。经行賸约重来见，岭海他年无雁音。
往将短木饰青黄，负此枯林岁久霜。穷为多言慕柔舌，病因止酒制刚肠。交游大抵要晚节，谈笑可须空累觞。净扫松阶决流水，效予清坐亦何妨。
岁月侵寻两鬓稀，驾言乃复叹多岐。陈诗故匪初来识，辱赠何堪谬取知。太息先生作今日，顿还诸老在当时。倦游已恨归来晚，南涧潺湲日日思。
秋入园林日夜稀，慨然那复更临岐。暗中摸索非其物，海内流传会有知。岂但文章振吾道，更蕲饥溺济斯时。直声旧著尚书履，召节行闻夜席思。
路熟江郊不待寻，每来真得慰余心。新诗自作弹丸羡，旧帖不教鱼蠹侵。莫叹高山与流水，难迷美玉及精金。频年浪作江湖走，从此冰溪得并吟。
剥啄无嗔叩户频，要听论古诵诗新。百年风雅久不作，一代典刑今有人。敢谓投心似胶漆，故知与世若参辰。如公接物何多得，岂复畏人嫌我贫。
来往区区莫谩忙，转头还是俗相妨。题诗见子留人意，作客如家自我常。休叹清明仍值雨，好于元巳趁还乡。布衾木枕犹堪质，要似当年人姓阳。
闲中未免和诗忙，忙里偷闲莫自妨。一梦江山惊草草，半春风雨自常常。桃花落去空流水，燕子归来非故乡。世事多端付醇酎，我知公不愧平阳。
偶上坡亭底用扶，登临于此记公初。不胜酒敌先齐败，粗有诗资皆楚余。出处绝知难逆计，从游常恐易成疏。啸挥边骑数君事，我自欲安陶令庐。
落落穷居无与徒，几思短李及辛迂。别时尚欲题书寄，近处何须折简呼。笔下烟云宁取异，胸中丘壑本来殊。年侵病剧浑忘却，今日因君整旧模。
世情易作风沙散，我辈端知雪柏坚。不以翱翔鸿鹄与，遂忘寂寞鹭鸥边。往来苕霅浑疑梦，邂逅潇湘重足怜。何日笑呼贤伯仲，持螯剥芡大人前。
飘然一舸顺流东，敏捷如鸿恨不同。为我能留半日许，得君何翅一联中。颇思著句记初识，已复枉诗醉古风。沅芷澧兰元属尔，既难衮衮又匆匆。
世纷往往竞趋奇，半额真同慕广眉。我已自知成忤俗，公今岂亦故违时。解鞍屡辱留连饮，出袖仍蒙惠好诗。异县绝疏亲且故，相从且免问为谁。
词源谁可障东之，今代谪仙仍有诗。戏调犹能出平澹，意加每辄造瓌奇。白头不用论新贵，黄卷惟应保素知。我恨从公十年晚，公宁于我亦深期。
外家人物盛东南，古已云然岂独今。兄弟长怀未多识，江湖廼得话同心。岂知行日还先我，更枉长吟写意深。别后相思回首处，山哀浦思有余音。
去岁修途度此晨，今年抱疾更漳滨。官壶可醉难多致，城菊未开空屡巡。忆我有诗朝在手，思君何处暮伤神。遥知置酒登高者，回首西南只两人。
闭门怜我欠新功，下笔奇君有古风。岂但众多穷草木，更能琐细及鱼虫。昔人要作有为者，后世多归亡是公。叹息知堪几寒暑，此身宁异物为铜。
冻笔题诗我故穷，怜君嗜好有同风。政如之越资章甫，何异当冰语夏虫。既欲纷纷视儿子，可须衮衮羡诸公。虽然心气无多废，冰旱犹闻咎取铜。
交旧年来寖作疏，两翁频肯问林居。儿时已诵天台赋，老去思传秘府书。可使鸾凰栖枳棘，未应骐骥伏盐车。时平自是功名晚，莫叹江湖岁月除。
杖履过从每恨疏，何当有屋并门居。我疑奇字就公问，公赋新诗令我书。无事昼棋仍夜酌，有时溪檝更山车。从教老色侵双鬓，凭借黄精为茀除。
春风吹雨密还疏，门掩荒山数亩居。换米但须居士𪨗，入都宁倚子公书。安贫自足容高枕，处事时应念覆车。所恨卜邻非二仲，枉教三径草频除。
竹经载伐似微疏，濩落犹能伴我居。自分举家长食粥，从渠厚禄绝无书。诸公漫仰苏门隠，吾辈还羞李武车。役役眼前何所直，百年终向梦中除。
朝来一雨快阴晴，东郊百鸟间关鸣。受风柳条不自惜，蘸水桃花可怜生。不见山阴兰亭集，况乃长安丽人行。东西南北俱为客，且送江头返照明。
三年不对溪南月，况乃哦诗向君说。前山落雨此地雷，我自生凉人厌热。林梢虽复乱蝉鸣，岂不大胜苍蝇声。市声收尽浮桥寂，要子同来作细行。
西南之役凡几州，行行不已兹登楼。几怀佳日怅日暮，谁谓澄江驱客愁。巴陵洞庭故胜绝，李白杜甫曾漂流。亦思著句道所以，语不惊人空白头。
诗家初祖杜少陵，涪翁再续江西灯。陈潘徐洪不可作，阃奥晚许东莱登。遗书散落亦已久，是编颇得十八九。景公千驷何足云，伯夷垂名端不朽。
天公知君有此画，要遣题诗与当价。故令欲雪还弄晴，尽日神机不容暇。毫端自出右丞维，孙郎一见欣得之。写真命意两俱盛，我今落笔胡能奇。
卧闻百舌鸣春风，起睇檐间惟见一。自惊夫岂鬼神欤，久立恍然神未释。人能化鸟旧所传，断以不疑因杜鹃。尔今变化自何物，傥匪败家由败国。
折来才见开三四，但觉槎牙乱经笥。迟明已复吐六七，颇怪鲜明侵竹隔。多花璀璨固可人，疏花的皪意逾真。固知此物无不可，风月婆娑仍着我。
山矾水仙兄弟数，姚魏称君真僣取。三国人物谁可许，大儿仅得孔文举。我家绕屋碧玉椽，下有独树争婵娟。平安无使信莫传，疏枝冷蘂空凄然。
近来多病不饮酒，少日兴酣那计觞。当面背面从誉毁，覆手翻手分炎凉。老骥伏枥志千里，壮士悲歌泣数行。故里悠悠无远梦，寒猿历历断人肠。
高轩数许过三径，日云暮矣殊未来。汤熨病人狂欲走，戏作冷语成优俳。欻思官池颇空阒，况有水花明晚色。人间虺虺方蚊雷，植杖裴回须月出。
长年南雪不到地，瘴疠惨毒愁北人。今年初见腊前白，宠光并与梅花新。客居破屋愁欲裂，病目不嫌熏湿薪。鹑衣百结不蔽膝，恋恋谁怜范叔贫。
九月不雨至于腊，北风忽来吹作雪。竹头抢地何肯低，梅面著沙终自洁。书生好奇甘忍冻，屡起推窗探云物。虽然亦有过计忧，忧怕水仙重蜕骨。
竹风疏疏雨打篷，松风汤汤水赴洪。道人闻尘扫未空，不如杜老前月聋。山斋夜坐僧趺同，团蒲细软方炉烘。灯花开落纵匆匆，我今无害斯无凶。
生平但识古书耽，老至方知世路谙。君想归途在巴蜀，我行何日返东南。江湖比苦无书疏，风月今怜阻笑谈。暇日销忧应有作，簿书仍急亦何堪。
盛暑宵忧动邃旒，敕催诸道决累囚。承流宣泽弥兢惕，履险航湍敢滞留。南北分驰才数夕，重轻释系已三州。高材想尽哀矜意，美疢当从勿药瘳。
云行日日候西东，更卜林啼与穴宫。乍见天边成四合，不知山脚本来空。岂惟吾辈忧艰食，更说军储傒屡丰。诏旨已闻汤自责，缺然谏纸疏由衷。
安石榴花照眼明，去年四月在都城。曾于古锦窥书帖，更以香醪酌兕觥。照耀屡嗟红最盛，宠光今想绿增荣。定王旧国重看处，门第违离岁已更。
饭余颇欲步寻茶，行到溪头小饮家。密竹自悭今岁笋，酴醿犹有后番花。耽诗叹我寒仍瘦，养气知君老更华。夏木扶疏更应好，要分犊草伴鸥沙。
旧书零落不能收，漫说当年寒具油。归至未成三迳扫，契深重叙百年游。交情要是乐莫乐，世态从渠浮自浮。雨薄云开冬似暖，一杯相与共扶头。
种竹栽桃久已成，滋芹折杏尚留情。一官何可占遐志，万卷悬知有旧盟。得酒更能频饮我，赋诗未稳每从兄。向来淮拟俱归去，今日参差不遂行。
身在山中不见山，兴来骑马到江干。幽忧本藉登临释，偪仄还因笑语宽。半岁相从终岁别，束书可作素书看。我虽无友不如己，却恐君思取友端。
门径萧萧乔木风，问君胡乐此安穷。五言寓兴杂今古，一饭留人随俭丰。白雨已催兰楫浪，绿樽尚拟菊花丛。可人更约王郎子，共上山亭送远鸿。
幽事关人自启门，桂林残月似金盆。眼中浑是旧图画，诗里却无新语言。未恨此身常寂寞，厌随群动作嘲喧。南山莫负平生志，手种修筠今有孙。
梦向清江不见涯，觉来身乃太行车。新居寄我山中集，倦枕浑忘午后茶。爱此好风当北牖，待来明月望西斜。但怜独鹤归何晚，不问满林先暝鸦。
春风吹雨暗连朝，闻道溪南欲断桥。忍使碧桃抛密蘂，更堪高柳折轻条。成都旧日空存壁，陋巷归来只挂瓢。想见诸公方痛饮，坐看云脚度山腰。
相过每饮必论诗，湿吻沫濡真自痴。名且不为身后计，意宁能问俗间疑。世皆竞取君公谓，我独何妨尔汝为。日暮剧谈殊未了，临分更为月迟迟。
昨宵一雨暑全袪，月与新凉入坐居。喧寂不随群动役，形骸肯效俗人拘。江湖万里风为御，枕簟高秋肺合苏。三五纵圆晴未决，为渠吟绝揽霜须。
自君来主玉光亭，老柳频看秃又青。鸡黍欣留故人饭，文书恶杂长官厅。乡来念别今真去，从此微言孰为听。伯氏譍门季同役，叹予无策佐扬舲。
故家人物久荒凉，政为诗书种不长。邂逅得兄真大雅，浮湛如弟漫斯狂。平反已与于张辈，文力更居崔蔡行。以荐陟官虽足喜，奈何涂辙仅寻常。
学诗将老竟无奇，犹有求交气未移。臭味祇知论翰墨，情亲元迺与埙箎。见来草草都能几，别去悠悠孰慰思。衢信两邦闻击柝，叩门他日得追随。
不但言归自乞归，使家幕府两相违。换官虽用朝廷法，窃议难逃世俗讥。适我愠于心悄悄，送君往矣柳依依。若见河南应枉问，为将前牍叩天扉。
蓬蓬楼鼓趣征航，草草邮亭共别觞。对面已惊时节换，分襟难复话言长。君今去路云霄逼，我正落身糟曲傍。邂逅诗成傥垂寄，年年有雁到衡阳。
连朝细读远斋诗，感旧伤今意可知。陶写要凭杯面绿，萧条祇益镜中丝。人生未免乖离恨，君去足宽兄弟思。骥未作官文解印，独嗟和也废吹箎。
大旆传闻发武昌，归舟复道抵维扬。几年风月欠李白，今日河山须子长。要为中兴考形势，岂徒余事著文章。翩然欲去无翎翅，自叹不如鸥鹭行。
朱游不肯留东阁，子政犹须校秘书。自有大名喧宇宙，岂劳当路借吹嘘。舟中加意护寝饭，日下即当来诏除。大厦如山要梁栋，不应空赋爱吾庐。
逢人尽道为官去，为访名山祇有君。屦底冲残大仰雪，笔头带得祝融云。区区自誓王逸少，历历卧游宗少文。归见二难应细说，恨余佳处阻平分。
江郊重数少陵堂，草木依人亦宠光。柏藉扶持难雨溜，竹逃剪伐易云长。鸡苏鶑粟类熟灸，山茗溪茶同摘苍。我愿糜琼更加璧，助其问字有过扬。
平生几作送行诗，展卷常增别后思。我分无堪祇贫贱，君才未免尚驱驰。江山此去虽多识，桃李何心亦念离。邂逅有人频寄字，要知安否慰孤羁。
随檄常怀舍旧庐，值公作邑数旬余。摄官敢道为僚契，投迹仍容借屋居。诗社三年陪唱属，交情一意保终初。莫嗟了事真良苦，去读人间未见书。
长沙送我枉君辞，怀玉逢君动我诗。不是固违良友戒，舍渠宁慰远游悲。雁来海角平安讯，春到湖边南北枝。傥忆平生故人否，衡门之下有栖迟。
江阁初登柳未黄，坐看叶叶乱飞霜。壮时自倚矜诗胆，老去深悲废酒肠。浩荡颇思随泛鹢，飘零那只对离觞。朝天踵即送君去，而我终为肺病妨。
倦能听雨眠窗底，忽起看山到水边。遂性不如冲露鸟，流行何况下江船。不臻屈子南征地，宁识秦人避世仙。邂逅相逢又相别，一杯重把定何年。
闻道尚书镇益州，故知朝取杜参谋。孤舟南浦欣相遇，万里瞿唐送远游。尔后有怀惟蜀道，几时因使觅蛮陬。经行访古应成赋，我所思兮黄鹤楼。
忆昨屡过丛桂坊，诵诗说赋声琅琅。飘流倏忽岁几换，邂逅分携天一方。治状如君行且召，赋归于我策为良。一篙清涨百滩没，愧此萧然鸥鹭行。
柳黄初作一夜秋，诗瘦宁消万古愁。客子岂无衣褐念，飞鸿犹作稻粱谋。早须微禄非因酒，晚愿全生但守丘。望尔不来来且去，江头吾已具归舟。
竹里人家茅舍烟，竹篱崩缺涧鸣泉。几声啼鸟隔林唤，两树桃花相对然。古路经行斜更直，好山迎我后仍前。𫏐谋坐睡还成觉，春草池塘思惠连。
梦里槐安底处宫，梦回依旧向来空。竹阴可藉日已薄，柿叶堪书霜未红。酌酒谁知幽子独，纵谈那得两君同。诗拈信手初无味，闲向西窗运秃翁。
眼边风月佳如此，把卷题诗却未工。賸喜俗尘如世隔，更怜清趣与谁同。荷侵水槛公怀我，桧合茅檐我念公。想与阿连当此夕，停杯剥茨话吴中。
四时佳节惟重九，况接君家鸿雁行。乃以病躯亲药石，坐妨山屐共壶觞。别来忽忽春逾仲，望极悠悠昼莫常。想见回头登眺地，清源云合鹭洲长。
雪与铜官相白青，幻成岂亦自仙灵。频年此地凡几过，绝境今晨得再经。野鸭阵飞惊扑漉，宾鸿独叫苦丁宁。平生畏友三孙子，海角边头似晓星。
荆溪路入白云径，势与松江相并宽。政以檝轻忧逆浪，忽逢风转起飞翰。须臾又报一舍过，转盻应无百里难。却恨铜官易成远，不容双目细留看。
雪岭糢糊积未消，云林烂漫合仍飘。一儿跨牸饮田水，几担束梅同负樵。泥滓无嗟庙山路，魂栖正避浙江潮。污人更尔缁尘远，满眼何无诗思饶。
剑气当年属斗牛，散为人物尚南州。时平未可苏门隠，道在何卑幕府留。闻道为贤多受赏，未应此士独遗搜。经行不暇穷三径，邂逅羊求询旧游。
三年簿领淹佳誉，一日江山问旧程。却恨过从曾未数，浪缘文字许深评。已传相国知韩愈，安用河南荐贾生。此去看公副时用，便应容我老农耕。
雪后晴催江上船，一杯政尔话蝉连。人生契阔可堪数，后会渺茫还属天。荐墨向来非草草，除书此去定翩翩。西湖处士当年句，借问沙鸥若个边。
才得新晴半日强，廉纤又复蔽朝光。梅花黯黯春将暗，麦垅青青饵欲香。野水数弯流以决，晚山几叠澹而长。秋风红叶骑馿去，归日侵寻且载阳。
九州四海张安国，翰墨文章自出奇。无复若人空阁象，忽逢难弟更名诗。流风善政未云远，家世斯文当属谁。我愧不堪门户寄，相逢叹息在于斯。
久矣闻风折角巾，近来乃得诵诗新。雨奇晴好西湖赋，梅落草生三峡春。再拜因行为多谢，尺书愿寄恐无因。靖州傥有平安使，佳句惊人不厌频。
一杯浊酒慰飘零，百首新诗见典型。笑买扁舟又西去，怅予蓬户只深扃。向来雨合滕王阁，复道榛迷孺子亭。珍重君行烦寄语，明年访古会重经。
君行应到郁孤台，惆怅登临记昔孩。别酒尚迟三径菊，归鞍好待一枝梅。将军揖客能增价，幕府群贤定挽才。我亦方谋下吴会，未知何地得重陪。
问讯骑鲸已莫追，池塘生草但传诗。与公纵说江湖隔，有弟解谈京洛期。政尔飘流落蛮徼，偶然邂逅识天涯。论交于此夫何敢，行纪相从得借窥。
绝叹风流不可追，赖闻难弟更能诗。半生求识终无遇，一见于今已后期。昔在蛮荆孰疆理，后来秦汉始津涯。征南政欲图经借，把卷如同禹穴窥。
只道诗家无续灯，半村今喜见孙曾。非关竽瑟异王好，自是文章多命憎。题赠向人无苦秘，流传后世岂无能。溪头賸欲连朝住，舟子催行底见仍。
结交早日类知名，岂但当年王与曾。野鹜家鸡随所嗜，玉环飞燕讵宜憎。筌蹄久矣成深悟，驽马犹当勉未能。好取他山细摹刻，客来传写怕相仍。
一饭留人意甚真，数篇仍出好诗新。追随却恨向来少，怅望空增别后频。到处鹭鸥如习熟，转经山水尽精神。可怜吟讽多余地，只是登临无若人。
相思不是冬无雪，留待春风鬭冷严。病骨未忧衣乏絮，早餐宁叹食无盐。梅添凿落元同色，竹拥参差半入檐。坐守地炉应不厌，破窗平见北山尖。
雪埋老屋无薪卖，晨起谋炊自毁车。觅饱预期千顷麦，破悭先试一春花。便营野屐寻茶户，更约绨袍当酒家。处士祇今宜姓贾，壁间但没挂钱叉。
满城车马走尘埃，湖上幽蹊长积苔。喟叹高风尚千载，殷勤两日为重来。吾生讵老五斗米，此地终期三径开。大厦崇成非往者，况予拥肿自樗材。
十日溪行雨雾深，晓晴催我强登临。壁间变灭龙蛇字，海内流传金玉音。欲为废兴聊下语，不堪山水感人心。何时遂此扁舟志，占断鸥波得细吟。
老矣读书如欠缘，心非敢后足难前。切磋有道方成器，穮蔉无功敢望年。搔抑空怜发种种，摩挲仍愧腹便便。吾家门户何所寄，但愿儿曹相勉旃。
春风吹雨又吹晴，柳树能青桃树明。细履野蹊初见蝶，却行幽径未闻鶑。布衾虽破犹堪典，菜甲纵稀亦可羹。政拟远同嵇叔夜，一尊浊酒话平生。
要令多病也身轻，安得晨风永昼清。瑟瑟泉流沿涧响，疏疏松吹转空鸣。生平旧隠藓踪合，老至危途蓬鬓生。松柏后雕闻古语，若何秋菊敢齐名。
去日春江白芷生，再来秋野蟪蛄鸣。浩然已分不才弃，张翰安能恤后名。自叹还山何太晚，政须杯酒为深倾。凭愚邀敬多官府，与想桃源源上行。
少陵苦忆将廉颇，才似淮阴亦奈何。岂待秋风方忆鲙，不堪夏日况挥戈。分当鹿鹿终随后，言敢𫍢𫍢取屡诃。世事多虞未知免，鹅烹复坐不能歌。
感时赋咏属英游，又向涪江说去秋。兵甲未休须壮士，闾阎乃敢问封侯。频年青坂陈陶恨，到处阳春白雪留。谁道东归穷彻骨，骊书落落照书舟。
一经蚤已愧家传，三尺犹思绝并缘。位下故知难及物，业荒空复度流年。要求庙令作归计，未必上公能记怜。多谢为僚不相弃，连朝枉赠有诗篇。
近因周子出家书，乃得知君近起居。复道移官在城府，未知几度入匡庐。晋唐旧刻故存不，林壑幽人今有诸。想见经行屡成赋，不妨传写总遗余。
寄声江夏无双士，并谢蓝田不负丞。符檄经行有题赠，江湖别后欠缄縢。一时交旧半为土，老我鬓须逾可憎。独自对书思友益，夜窗长愧短檠灯。
参佐已能迎刃解，弦歌更整乱丝棼。胡为易地皆驰誉，信是高才本出群。良木更须深雨露，善禾端自力耕耘。仕途似子诚难遇，别语如余敢不勤。
霜风索索撼枯条，令我亡悰首屡搔。懒效扬雄作奇字，政同靖节湛新醪。朝来怪底儿童喜，何处肯来车马劳。不是东都徐孺子，谁能背俗访吾曹。
余酲索寞政须驱，多谢君能佩酒壶。回首林园重摇落，岸巾风月且须臾。不须相对哀囚楚，何日扁舟俱下吴。雅意从来在松菊，放言不用属莼鲈。
蔓菊伶俜不自持，细香仍著野风吹。少年踊跃岂复梦，明日萧条休更悲。潭水解令胡广寿，夕英何补屈原饥。我今漫学浔阳隠，晚立寄怀空有诗。
病骨支寒政觉难，莫惊蒲柳望秋残。凄凉不但叹荒菊，寂寞更堪伤败兰。有鬓已霜那得制，无英可落若为餐。玉山禾远竹迟实，天骥长饥愁凤鸾。
祇今四到月岩寺，不辨一为云洞游。世事纷纷变苍狗，暑途役役喘吴牛。细听风合松楠响，应是雨催禾黍秋。留咏从来杂珉玉，攀腾政尔羡猿猱。
猎猎风声万马犇，我方愁绝坐黄昏。了无鼠辈窥厨冷，顾有狸奴同席温。静里顿能除妄想，病中还欲寄空门。四时鼎鼎催人老，篱菊销香梅返魂。
千骑朝祈仙佛祠，玉花夜散答诚思。守惟民虑知何德，天不人违固可知。拟效联诗家契阔，念将乘兴体清羸。歌呼且与邻翁醉，乐我邦君政不疵。
寒气春深未肯归，雪花夜半忽成飞。耳闻北地常如此，身老南方见苦稀。卜岁唯知念丰歉，谈天不敢议祥禨。江陵见李迷高下，千树郭西疑是非。
霰落初疑集陨珠，雪飞骤觉幻成图。檐间隙际窥疏密，屋顶树头看有无。夜度佛钟清涧谷，晓翻渔艇舞江湖。平生无限幽深意，付与匡床竹火炉。
经冬不雪苦嗷嗷，快手真成一战鏖。坐对瓦沟成委积，直疑鬓脚共萧骚。解除热恼春无瘴，宁恤刍薪价益高。不见扬州旧诗伯，尚欣湖海独争豪。
篮舆轧轧度成阴，鹭起冲波鹊噪林。当子倚阑成句警，政余拥褐坐檐深。裴回更尽高楼览，空阔思收远壑音。笑谢主人能命酒，不然寒甚不能吟。
云物昏然尚压阴，霰声琤若更过林。凭陵竹叶淡仍薄，埋没梅花幽更深。屡枉高辞成楚调，独怜晚岁欲南音。勿多扰扰求周孔，欠一躬耕梁甫吟。
雪已伤多尚积阴，风仍助虐屡号林。市人祇喜青帘近，木食应悲黄独深。不但茅茨忧冻死，更闻巢穴作哀音。此诗萧瑟谁能听，有愧当年寒地吟。
初迷庭砌与墙阴，旋著遥山及远林。飘洒故看朝已积，缤纷更觉昼弥深。东都皎皎关门卧，鲁国寥寥振履音。作气再衰三则竭，强拈愁笔和高吟。
幽雀徐行破绿苔，不嫌寂静肯频来。款门不是才因竹，琢句何妨更有梅。要作灞桥冲雪去，恐成剡曲棹舟回。寄声闲止老居士，好对春风酌冻醅。
问讯先生江上村，雪中高兴与谁论。乍明不厌鸡啼昼，忽散应憎鹊踏翻。闻道为梅新作圃，更期因竹别开门。老来孰愈幽居趣，愧我飘流不自存。
粲粲梅开亦大奇，雪来岂亦妒娥眉。纷纭八表同昏际，错莫千林欲暗时。闭户孰能怜我独，冲泥聊复问君诗。穷冬物色无多许，不付吾曹更与谁。
春入孤山今主谁，空留四海旧传诗。平生我亦有成约，病起骤欣逢好枝。欲向园林穷胜处，不堪风雨苦淹时。忽来绝唱惊寒眼，势比南朝更崛奇。
诗材满眼不能收，忽报君来为举头。寸铁不持难白战，污渠何敢映清沟。飞飞望绝千山鸟，浩浩心驰万里鸥。市远家贫乏供给，愧烦终日肯淹留。
但见纷纷势莫收，要穷衮衮若为头。路迷界眼疑无地，水失汀洲仅比沟。我欲出郊思借蹇，君归乘艇喜冲鸥。畏寒自缩真衰矣，绝境明朝不更留。
旅枕骤疑风彻屋，晓窗还见雪填渠。梅花未放腊前蘂，雁足浑无别后书。故意谁其哀范叔，倦游身自困相如。赠言故愈绨袍赐，载路何须驷马车。
平生欠汝哦诗债，岁岁年年须要还。未至腊时先访问，已过春月尚跻攀。直从开后到落后，不问山间与水间。却笑渊明赋归去，庭柯日盼自怡颜。
劲草端能抗疾风，岁寒迺识后凋松。是知植物多尤异，更有梅花巧耐冬。青女素娥能莫逆，巽二滕六漫豪凶。嗟予自幸非枨欲，健语聊须发隗胸。
平生留落半天涯，处处逢梅是旧知。老树半侵江侧岸，疏枝斜出竹间篱。雪初霁处见鸦啄，水不波时观鹭窥。驰誉丹青非我事，旧游历历尚堪诗。
梅从何逊骤知名，句入林逋价转增。佳故品题因度远，暗能摸索为香凝。每逢陈迹空搔首，不见斯人但服膺。菊径依依怀靖节，瓜田草草念东陵。
画论形似已为非，牝牡那穷神骏姿。莫向眼前寻尺度，要从物外极观窥。山因雨雾青增黛，水为风纹绿起漪。以是于梅觅佳处，故应偏爱月明时。
全树婆娑伙匪奢，数枝纤瘦少尤佳。春风上苑吾何泰，落月孤村汝自嗟。定论要为尘外物，细看那是世间花。不然山谷能诗老，曷与山矾计等差。
一夜悲风晓辄收，布衾如铁强扶头。乍惊皎皎明窗纸，稍见疏疏集瓦沟。失怪竞闻村巷犬，乱行难觅远汀鸥。欣然欲作临流看，却恨凛乎难久留。
汉竹初来号令班，不知疆域远长安。阳升顿使群阴伏，旱极真成上瑞看。比拟敢言风絮乱，丰登预想麦秋寒。冰清玉润登临处，不用赋诗名喜欢。
一时人物韩与苏，题榜制名夫岂疏。保家匪乏千金产，教子必以万卷书。江河源从滥觞起，拱把可取合抱余。方今天子陋汉武，会见待诏仍公车。
曲江矶头慈泉庵，重来稽首大士龛。石磴半漫水拍拍，衡门深掩阴毵毵。主人不见诗阁笔，道者出游经闭函。吾行江南盖多矣，得此不能成二三。
重来快阁又三月，簿领不亲书得钻。俸夺未妨衣屡典，年侵还是岁将阑。何当酒与伯仁对，更欲石从卢肇观。谁能放我听归去，内朝班冠长天官。
吾王不解去三思，石显端能杀望之。未到浯溪读唐颂，已留衡岳伴湘累。生前免见焚书祸，死后重刊党籍碑。满地蒺藜谁敢哭，漫留楚些作哀辞。
鹃叫春林复递诗，雁回霜月忽传悲。兰枯蕙死迷三楚，雨暗云昏碍九疑。早岁力辞公府檄，暮年名与党人碑。呜呼季子延陵墓，不待镵辞行可知。
谁道江南春有寒，未经社日衣能单。桑麻过雨日夜长，桃李因风高下残。旧说中州政如此，了知瘴气不能干。天公似悯斯民病，故体淳熙诏令宽。
疏篱树树李花雪，野寺条条杨柳丝。春风收雨雨收后，白日变晴晴变时。有余不足无尽景，截长补短何限诗。烟霞痼疾句成僻，老矣折肱真得医。
沧浪一夜起鸣雷，雨阵因之续续来。所病农家成久旱，未论花事有新开。书生狂妄常忧国，圣代飘零岂弃才。儒馆尉曹俱国士，好为诗赋咏康哉。
细雨微风湖上亭，柳深荷密竞青青。生平漫与形神接，客里孤游耳目醒。题咏纷纭几诗板，画图零落半幽屏。像祠只在荒墩外，小复舆篮更一经。
晨起犹如欲雪天，晚来旋觉散晴烟。传闻隘郭沸灯火，想见当筵杂管弦。铁马春冰期异日，卖薪买酒看今年。谁怜病叟寒窗底，独拥残灰整旧编。
天佑熙朝世产贤，承平旧业至今传。莱公少避中元日，潞国同生丙午年。翰墨独传千古秘，声名崛在二公先。功成野服平园去，要伴灵龟巢碧莲。
昨夜微云概太清，银河映带寿星明。祥开碧落中元节，人颂升平上相生。天上异恩尊帝傅，洛阳好事写耆英。长身独乐园中老，疑是平园旧弟兄。
袖中勋业拂云烟，笔底文章响涧泉。已是贵为天下宰，不妨长作地行仙。蚁浮玉友秋初熟，鹊报银河月正圆。满引寿觞今夜看，相星重入太微垣。
皎皎银河夜气开，众星重喜见三台。白麻诏自日边下，紫府人从春际来。身被玉阶新衮绣，手调金鼎旧盐梅。鲰生颂德无他望，愿与菁莪乐育材。
神仙风骨本巍峩，日角珠庭气更和。绛县丹颜长不老，灞城铜狄会重磨。风高鹤算三千远，天阔鹏程九万多。弱水蓬莱归未晚，道山瀛馆看先过。
清规三尺信持平，何独声华百里称。易俗移风乃余事，抑强扶弱见真能。翩翩气岸真冲斗，湛湛心台清映冰。为问回资封寿母，不知今昔几人曾。
向晓亲闱共举觞，老人星出翠岩傍。狻猊奁暖沉香袅，孔雀屏开纱蜡光。霜月正当圆此夕，江梅先已发奇祥。定知与国长无极，寿考祺维颂鲁章。
龟蹲印势接灵峰，杰出真贤盛代中。玉燕昔符仙梦异，金瓯果覆相名雄。两京政拟汾阳复，六计应论户牖功。世合中兴多喜色，边头时有捷书通。
祥风吹晓动帘旌，香袅狻猊几缕青。佳气远浮黄阁满，老人高拱紫微明。月将圆影来华席，梅放新香入宝觥。千岁定知仁者寿，喜看无汗玉枝横。
万方名教赖熏陶，相国由来德业高。固有才华亚韩柳，岂惟功业并萧曹。恩逢图像登麟阁，彩戏文鸣列凤毛。可是平生耐官职，不容车马闹庭皋。
愚生自幼感磨镌，才拙惭非宅相贤。甘遁山村承素萼，滥随轩冕厕官联。困鱼止箔今谁念，倦鹊依巢只自怜。拜寿不辞千里远，欲陪珠履侍陶甄。
农家鼓舞总安田，亿兆欣逢大有年。道路渔樵争击壤，江乡薪米不论钱。含淳咏德声盈耳，易俗移风事格天。守郡深渐无报称，但陪民社感陶甄。
一时冠冕竞加鞭，谁似先生晚节贤。鬓雪自因忧国选，颜丹端为省尘缘。山林喜近生申日，海宇争期致主年。闻道相看起安石，宁容高卧乐诗禅。
灵峰高映玉溪光，花草时薰知见香。未用胡麻金椀饭，且浮昌歜碧霞觞。松櫺照北尘埃远，涧水流南气象长。舞鹤独知千岁永，风云犹欲会明良。
江南江北每淹留，懒听寒蝉噪暮秋。句里岂能窥鲍谢，暗中聊解识曹刘。清如老鹤翻秋露，快似神驹略九州。只恐蛟龙得云雨，未容莲社与僧游。
毛郎才涌似潮头，莫比寒虫泣夜秋。要上兰台揖班马，不联石鼎玩侯刘。定知有道能医国，稍喜谈禅勘赵州。顾我虽无陶谢手，尚堪述作与同游。
春来懒倦半相仍，全似诸方怕事僧。薄有篇章堪对酒，略无情绪要观灯。湖山帝里梦频往，泉石吴乡归未能。四海平生几兄弟，个般滋味更谁曾。
残云微绿一帘深，风送弦歌出昼阴。山近烟霞多变态，官清猿鹤亦归心。锦囊剩有新诗在，庭户何妨茂草侵。元亮曾为莲社客，许令飞舄远相寻。
蝶怕花残舞更忙，随风柳絮鬭轻狂。寻芳客去马蹄倦，试酒人归衣汗香。过雨千林舒翠叶，护田一水露针秧。留春无计空惆怅，信手敲棋语夜长。
本是儒流学释流，枝藤所寓即清幽。西山不用一钱买，北磵空为百计留。禅向静中能妙觉，诗于闲处得冥搜。秋风芳蒂甜如蜜，许我溪头系小舟。
踏开松径几层阴，一勺寒泉洗客心。高处天风吹面泠，险边石磴警人深。祠尊范像香烟润，碑刻唐诗藓晕侵。鸟道更通幽绝处，恨无足力可登临。
洞口筼筜几百竿，洞深襟袂易生寒。鹿眠桃坞春常在，鹤唳松梢夜未阑。瓦鼎香腾秋雾薄，石盘棋撒晓星残。道人许换尘凡骨，同向坛前说炼丹。
簪缨辉映绍兴间，身后清贫陋巷颜。犹有云仍在西浙，远思霜露拜南山。祖风三世未应息，天道百年今好还。欲去欲留松下路，藤花染泪路斓斑。
东风几度客京华，今日飘零天一涯。无奈刚肠欺竹叶，幸因清坐对梅花。更长不觉销银烛，寒峭从教透碧纱。语到前朝行乐处，绿杨深院是谁家。
君世通城我石城，不堪两处总烽尘。向时未快披云愿，今日同为避地人。襟宇光风无尽藏，杯盘夜雨有余春。唤回十载槐黄梦，欲借灵槎去问津。
才入园中便折花，厨头坐语是生涯。不时掐数周年限，每事夸称旧主家。迁怒故将瓯碗掷，效𪾸刚借粉脂搽。隔屏窃听宾朋语，汲汲讹传又妄加。
箨粉飘零干拂檐，午阴比似旧时添。栖留薄雾生秋意，勾引清风涤夏炎。弱质自同诗骨瘦，新竿也学舞腰纤。丁宁养就化龙杖，休劈轻丝织绣帘。
野花香细绿阴成，风著征衫暑尚轻。流水有声如学语，乱山无数不知名。柘林叶尽蚕初熟，麦陇人行雉不惊。少驻篮舆聊问俗，儿童亦说长官清。
小小茅居傍野桥，青灯一点度元宵。新诗多在景中得，宿酒都从睡里消。绕舍菜滋春后雨，过门船趁晚来潮。休嫌不住繁华境，最喜亲朋近可邀。
角逐东来几巨鳌，化为奠位两山高。江枫作意红千叠，野水何心绿一遭。露洗松巅沈晓籁，霜明天际察秋毫。会须竹院求余地，岁晚安闲读楚骚。
玉指亲裁五彩衣，尚方工作极纤奇。看来亡国都缘此，𬋖向通衢了不遗。鹬羽化为青烧去，雉头还有紫烟随。更须大字书华表，要使将来尽得知。
依依燕子可怜生，相向于人真有情。不道华堂曾止息，如今穷巷莫经营。六朝盛事同流水，千载遗踪只旧城。白日飞忙难话此，话时须等夕阳明。
南城来到北城隅，更北直趋玄武湖。一上雕鞍三十里，两傍官柳数千株。六朝都邑真如此，旧日咸秦得似无。暑月行人不张盖，漫天自有翠屠苏。
此路如何名白杨，白杨林木苦非良。闻知宰树常多种，想见坟茔在两傍。三国英雄尘一窖，六朝兴废字千行。行人过此休惆怅，往古来今总浑茫。
周郎可是世英豪，谈笑功成乃不劳。尔大阿瞒犹似此，兹时小笮定应逃。双鞬锦领纷相逐，白羽青丝各自操。料得军行争看此，霜天健鹘已辞绦。
秦淮二十四浮航，何似高高虹作梁。恐有兵戎来暮夜，可除扳索当城隍。淮深尚欲横鞭渡，河广犹将一苇杭。好是维持令有道，却将夷狄守封疆。
要识当时朱雀航，秦淮岸口驾浮梁。既为铜雀施重屋，又作璇题揭上方。波底浄涵楼阁影，桥间望断水云乡。不知此处今何在，须有遗基在两傍。
此扇拈来一羽轻，如何退得十千兵。百年雨露蒙君赐，一日衣冠系贼营。正欲倒戈为向背，远观挥手极分明。而今但得旌旗白，便可中原取次行。
台城五里到青溪，埭在青溪西复西。向日只缘贪射雉，常时过此始鸣鸡。翚鹞用处亦无几，羽翮贡来谁敢稽。便是游田须有节，如何晨夕恣荒迷。
桂花千树占嵌岩，绝胜淮南一小山。竽籁有时吹木末，天香无限满人间。悬知彼处有金粟，为见如今闻麝兰。蹑磴缘崖期采摘，分明如向月中攀。
钟山山上亦僮僮，吏课何妨使种松。还似农桑分殿最，亦如榆柳计功庸。初时出土平如荠，后日横空矫似龙。每见路傍多合抱，不知手植是谁侬。
城中那有大川行，惟有秦淮入帝城。十里牙樯并锦缆，万家碧瓦与朱甍。船多直使水无路，人闹不容波作声。流到石头方好去，望中渺渺与云平。
万顷冥茫水拍堤，当时于此习舟师。长江天险虽堪恃，鬭舰人谋可勿施。莫使黑龙离旧窟，且教玄武入新词。如何又作蓬瀛景，地节来游看水嬉。
一半寒泉一半汤，同为此水异炎凉。汤泉是处虽多有，钟阜斯池特广长。谁说吹嘘如口鼻，或云底下有硫黄。好寻旧迹重开凿，地宝无容久瘗藏。
在昔曾为舜帝坟，象来耕作鸟来耘。今兹封土麒麟冢，乃有衔泥燕雀群。玉海冲融侔至性，锦江灿烂拟高文。区区羽物犹依恋，想见人情望白云。
人道青溪有九曲，如今一曲仅能存。江家宅畔成花圃，东府门前作菜园。登阁尚堪观叠嶂，泛舟犹可醉芳樽。料应当日皆无恙，苕霅潇湘不足言。
潮沟沟外尽深泥，泥上潮生沟却低。直向北行连运渎，折从东去入青溪。空中不断樯乌过，岸上相望瓦翼齐。好是画桥深北处，荷花盈荡柳垂堤。
直渎如何计得工，长江虽远欲相通。比尝开凿不胜苦，已复淤填还似空。闻鬼夜中皆有语，弃泥江里解成功。有司号令才依此，衮衮波流渐向东。
十顷青瑶浸碧流，更添景趣极深幽。帝为九洲十八岛，上有五城十二楼。苕霅荷花风度晓，潇湘芦竹雨生秋。昭明心想知何似，好听骑鲸汗漫游。
当初一马过江来，幕府山头刈草莱。无数流离未安集，几多政事合图回。只应早起观庭燎，安得时常近酒杯。江左中兴仗谁力，一池春水泛新醅。
六朝何处立都城，十里秦淮城外行。上设浮航如道路，外施行马似屯营。关防直可防津渡，缓急徒能御盗兵。非是后来谋改筑，如何今日作陪京。
如今何处是横塘，在府城南淮两旁。魏蜀两都皆不似，蓬莱三岛足相方。乌衣巷口排金屋，朱雀桥边立粉墙。有底繁华难说似，何妨把作画图张。
应说兵来且莫降，急寻宫井共深藏。侧身待作凌波步，仰首还成半面妆。已分葬埋依古甃，可怜牵挽出银床。至今汲水人皆说，犹带烟脂旧日香。
俯看沧海仰看山，相去分明霄壤间。有井无冬亦无夏，与潮俱往又俱还。想应透彻深无底，怪得浮沉转似环。不用浙江亭上望，请君来此一凭栏。
向日周家有凌人，后来此事特相因。冬时室内收藏早，夏日宫中给赐新。但得满盘堆水玉，不须对面著风轮。看来深阔能多少，调得阴阳冷热均。
钟山有岭号屏风，碧石青林一径通。听得山腰鸣陆续，看来海眼浄浺瀜。初尝但得烦心解，再饮能令百虑空。软美轻清无限好，经中所说正相同。
当时只号汝南湾，后有三人住此间。自谓逸民须隠约，并称贤士想高闲。祇缘水味都殊异，且欲邻居数往还。好是有时相就饮，不妨铛脚对青山。
如何长命作洲名，梁武当时此放生。鹅鸭成群如市肆，鸡豚无数似屯营。岂知半被狸奴食，宁免私为鹤户烹。不杀自然能不放，却将实祸博虚声。
桑林倒影媚晴川，中有蚕堂半燠寒。翟茀先期移过此，鞠衣拂晓定来看。未眠曲薄心方急，已洗缲盆事始宽。瞻彼北宫犹若此，田家妇子可偷安。
白鹭亭前白鹭飞，山如屏障水如围。水中独立鸾窥镜，沙上群行雪满矶。白日不来争碧树，有时同往送斜晖。江山得此方成画，撩得游人不忆归。
一见斯亭喜可知，风来拂拂更清微。青山坐处天开画，白鹭飞时雪满矶。何必搜奇效康乐，正应得句似玄晖。最怜别浦潮生后，须有征帆万点归。
旧时只说东西冶，今日转为长短亭。无奈梅花临水白，可堪柳色向人青。十分潋滟苦难把，三叠凄凉谁忍听。不道离愁堆满屋，往来车马放教停。
相对何庸作楚囚，一时凛凛气横秋。定知决意谁能止，何事空言竟亦休。敢谓扶持非尔力，要须恢复有奇谋。壶浆满路无人至，空使遗民叹白头。
新亭见说在山头，看见江河衮衮流。何事后人轻变改，不教遗址且存留。怜他一代称贤相，说此诸人似楚囚。若使有人来访旧，一番人见一番羞。
白下非今白下亭，府城西北旧曾城。石山四面若环合，江水一条如带横。庾亮凭高临贼骑，安都间道走齐兵。地形峻极真如此，全胜当时却月营。
谁把劳劳目此亭，从来于此送人行。三杯别酒倾桑落，一曲离歌唱渭城。此到伊边还几日，不知何日是归程。分携更复凭高望，满目青山万叠横。
驱车曾向暑中来，望见尘襟已豁开。袅袅羊肠知几折，亭亭凤翅与俱回。渭川沮洳何如此，佛国清凉亦快哉。久坐不禁清雾湿，却须酒力唤春回。
凤凰不见祇空台，底事台存凤不来。应到缑山还且住，定游阿阁不能回。江山不改当时旧，宾客何妨尽日陪。待作箫声勾唤处，有时飞舞下云堆。
居士室中天女现，生公台上雨华悬。只因妙语倾人听，非有真花堕我前。却似文章称锦丽，亦如咳唾说珠圆。不知谁向痴人道，令望虚空眼欲穿。
此到西陵路五千，烽台列置若星连。欲知万骑还千骑，只看三烟与两烟。不用赤囊来塞下，何须羽檄报军前。如何向日缘褒姒，无事蓬蓬火又燃。
无端独足上高台，以咮纵横作字来。茂草为灰犹可解，朱门傍水直难猜。宫城后向烟中尽，府第还当洛口开。洪范五行刘向传，莫言其说尽迂回。
高高真是与云齐，直到青霄不用梯。三阁连延须在下，层城突兀亦居低。俯看落雨自天半，平视流星从屋西。好是嫔嫱游翠辇，却如仙子驾青霓。
人世佳期惟七夕，星躔至巧是天孙。直从楼上将身乞，所欠云间着手扪。闻得鹊声云报喜，看来蛛网似传言。工夫只是凭心手，此外冥茫不足论。
当时园上想欢娱，不见当时见画图。缥缈神仙来绛阙，分明人世有蓬壶。庭花唱断风生砌，莲荡归来月满湖。万点华灯星似缀，明朝簪珥得青芜。
昔日曾为府署来，谁人都把插桃栽。不闻华屋笙箫响，但见芳林锦绣堆。几度刘郎来观里，半年阮客住天台。如今此地知何在，桑柘成阴拨不开。
当时南苑最新奇，胜似其他东复西。多少园亭行不到，从横石径动成迷。香风十里荷花荡，翠影千行柳树堤。伊被何人曾借住，端如误入武陵溪。
吴时后苑晋宫城，见得当时似玉京。往事茫茫同水远，长郊渺渺与云平。珠玑常向耕锄得，禁御今为陌路行。只有月华还似旧，徘徊花上听寒更。
石虎石羊还石人，此间独有石麒麟。定应侧近藏陵墓，仗此威灵护鬼神。一石琢成高且大，两头相望俨如真。参天宰木知何在，今与渔樵作四邻。
百尺丰碑立路南，尽停车马试来看。不知神道是谁墓，为问康王何代官。初谓流传须永永，安知磨灭已漫漫。姓名不足标青史，休把将来碇石看。
石城为虎此为龙，都邑无如此地雄。万壑千岩皆拱北，三江七泽尽朝东。埋金依旧祥光现，凿浦仍前地脉通。吴晋六朝尝已验，如今留钥比关中。
几年闻说石头城，初谓坚牢似削成。只是一拳如卓望，初非四面有楼棚。依山最好防车骑，举眼何防瞰贼营。为问区区徒自守，何如席卷向宸京。
当初一马过江来，幕府权宜向此开。万里封疆吾旧物，一时宾客尔多才。建台此事虽堪羡，掩泣其人更可哀。相视不曾言及此，欲教天意此时回。
此柳栽从蜀郡移，宫中诸柳不能垂。祗缘草木根灵异，非是乾坤雨露私。轻似行云清似水，软于吹絮细于丝。风流可爱如何比，最是风生月上时。
不知象魏欲何为，布政颁条总在兹。凡有往来须仰视，庶几众庶可周知。后来江左当新造，好向城隅踵旧规。却指牛头作天阙，此言多少被人嗤。
见说当持百尺梁，四围修竹翠云长。正当盛暑都无热，不有薰风亦自凉。那与人间同日月，直疑天上两阴阳。有时更取龙皮浸，凛凛如飞六月霜。
太极初时欠一梁，漂流偶见石城傍。曾闻禹庙还如此，可见川祇欲效祥。不但千年无朽蠹，能令满殿有芬香。要将盛事传来世，画出梅花十丈长。
板木为腔冒以皮，其中宁有鹤来栖。如何音响闻西洛，未必源流自会稽。既被兵人都击破，却云禽鸟不鸣嘶。分明伪妄无人辨，可笑诸人识见迷。
禁鼓城头报五更，景阳楼上打钟声。祇疑髣髴天将晓，不省徘徊月尚明。闪闪青灯星户缀，松松绿鬓雾窗横。蜂黄蝶粉都描得，那有鸦儿画不成。
洛阳当日铸铜螭，徒得形模怪且奇。玉刺口中藏不见，虫居腹内出无时。移来建业尚如此，徙在江陵无复兹。此说流传真诞妄，便当不信不须疑。
金城四面柳为营，此日征西路再经。忆昔仅能高咫尺，如今端可拂青冥。清眸渐隔花中雾，绿发俄悬镜里星。功业未成多少事，攀枝挽叶泪淋零。
人物江南第一流，居常不肯利名求。壮年甘向东山隠，暇日须将妓女游。既与斯人尝共乐，固应有患即同忧。后来一为苍生起，破敌成功祇坐筹。
绣栭藻井柏为梁，翡翠帘栊映璧珰。宝篆烟云凝馥郁，华林锦绮竞纷芳。荷花永昼湘江静，桂子西风陌路长。最是春衣裁已就，领巾飘动尽天香。
府城西北瓦棺东，尚有遗基在此中。旋折才方二里许，规模不得小邦同。正当进取争彊霸，聊作屯营备敌冲。老范智谋曾不识，却云争似建康宫。
运渎居东西冶城，西州遗迹甚分明。多言东晋才经始，或说孙吴已创成。池苑春风罗绮市，楼台夜月管弦声。入门尽是嬉游地，惟有羊公不愿行。
当时一马渡江来，幕府山头刈草莱。四海纷披都似此，一时缔创亦艰哉。朝纲治具提还挈，国本人心壅更培。辅佐中兴功第一，应须千尺上云台。
只闻二陆住华亭，却有书堂在秣陵。如此弟兄无比拟，翕然京洛有声称。辩亡著论真难及，受命专征若易能。十万河桥俱溃散，儒生虚语不堪凭。
饱观明月双溪水，遍倚清风八咏楼。但见遗踪留婺女，安知故宅在升州。文章至好虽堪羡，节行全亏亦可羞。看得齐梁相禅际，只宜称隠不称侯。